Malaysia patut malu kerana ‘segan’ angkat kemegahan bangsa

BANGI, 7 Rabiulawal 1444H, Selasa – Malaysia sepatutnya berasa malu kerana ‘malu-malu’ untuk mengangkat kemegahan bangsa walaupun di negara sendiri.

Sedangkan, banyak negara di Asia seperti Korea Selatan, Jepun dan China – lebih serius mempromosikan budaya bangsa mereka dengan penuh bangga ke serata dunia.

Sehingga ke satu tahap, negara-negara berkenaan dilihat lebih serius berbanding kerajaan Malaysia mempromosikan budaya Melayu sebagai identiti teras watan, kata Pengerusi PEMBELA, Haji Aminuddin Yahaya.

“Kita malu dan takut nak martabat bahasa Kebangsaan dalam negara dalam pelbagai aspek.

“Lihatlah bagaimana Perlembagaan Persekutuan. Versi bahasa Inggeris adalah lebih absah berbanding bahasa kebangsaan sendiri,” katanya dalam kenyataan, hari ini.

Beliau berkata demikian merujuk laporan media mengenai langkah kerajaan Korea Selatan membuka pusat kebudayaan negara itu di Malaysia tidak lama lagi.

Mengakui tidak mempertikaikan budaya luar, Aminuddin sebenarnya mengalu-alukan jika rakyat di negara ini mahir dengan pelbagai kebudayaan.

“Tetapi, apakah layak pada masa yang sama kebudayaan sendiri terus dipinggirkan?

“Lihatlah bagaimana Perdana Menteri dan menteri-menteri diperlekeh menggunakan bahasa Melayu di pentas dunia oleh orang kita sendiri.

“Lihatlah bagaimana Dong Zong dan parti-parti politik Cina fobia dengan tulisan Jawi, padahal ianya termaktub secara spesifik dalam Perkara 152 Perlembagaan Persekutuan.” katanya.

Menurutnya, beliau sudah berulang kali mengusulkan supaya pihak kerajaan memperuntukkan sebuah pusat atau bangunan untuk kebudayaan Melayu yang secara serius mempromosikannya sebagai lambang keizzahan negara.

“Apabila pelancong datang ke Kuala Lumpur, itulah tempat yang wajib dilawati. Cubalah lihat dalam bahan-bahan promosi pelancongan Malaysia.

“Ada apa? Cuba bandingkan dengan negara-negara lain pula. Yang biasa mengembara ke luar negara pasti akan faham apa yang saya perkatakan ini,” katanya.


Pembaca berita Nightline Raymond Goh meninggal dunia

KUALA LUMPUR, 26 Safar 1445H, Selasa – Pembaca berita Nightline TV3 Muhammad Zaman Goh Abdullah, atau lebih dikenali sebagai Raymond Goh, 62, meninggal dunia pagi tadi selepas diserang penyakit angin ahmar.

Keluarga Allahyarham Muhammad Zaman Goh dalam kenyataan hari ini berkata, solat jenazah akan diadakan di Masjid At-Taqwa, Taman Tun Dr Ismail di sini selepas solat asar dan akan dikebumikan di Tanah Perkuburan Islam Bukit Kiara hari ini.

“Dengan rasa dukacita dan berat hati, kami mengumumkan pemergian Raymond Goh @ Muhammad Zaman Goh Abdullah yang telah menyentuh kehidupan ribuan orang di negara ini.

“Sekali lagi, keluarga Raymond ingin mengucapkan terima kasih kepada rakan dan mereka yang memberi sokongan atas kasih sayang yang diberikan semasa tempoh mencabar ini,” kata isteri Goh, Faridah Teh dan keluarga dalam kenyataan itu.

Pembaca berita veteran itu yang mempunyai pengalaman lebih 30 tahun dalam dunia penyiaran sebelum ini kritikal selepas diserang penyakit angin ahmar dan dimasukkan ke sebuah hospital di Petaling Jaya, Selangor pada 30 Ogos lepas. – Bernama


Tak perlu sibuk urusan TPM, Bersatu bersiaplah ke mahkamah

KUALA LUMPUR, 5 Rejab 1444H, Jumaat – Ketua Penerangan UMNO, Isham Jalil meminta Timbalan Presiden Bersatu, Datuk Seri Ahmad Faizal Azumu supaya tidak mencampuri urusan jawatan Timbalan Perdana Menteri.

Beliau dalam kenyataan hari ini membidas kembali kenyataan Ahmad Faizal yang menggesa Datuk Seri Ahmad Zahid Hamidi direhatkan daripada tugas Timbalan Perdana Menteri, ekoran isu permohonan pemulangan pasportnya yang didakwa atas alasan kepentingan negara.

Ahmad Faizal dalam kenyataan semalam, meluahkan kebimbangan jika permohonan pemulangan pasport itu dibenarkan akan melewatkan proses perbicaraan kes mahkamah Ahmad Zahid.

Justeru, beliau menggesa supaya Presiden UMNO itu direhatkan daripada tugas Timbalan Perdana Menteri bagi memberi fokus kepada proses perbicaraan mahkamah, seterusnya membuktikan Ahmad Zahid tidak bersalah terhadap 47 pertuduhan yang disabitkan.

Menurut Ahmad Faizal, tindakan itu bagi menjamin sistem kehakiman negara yang bebas dan adil, selain menjamin perbicaraan telus tanpa sebarang campur tangan serta penangguhan.

Bagaimanapun, Isham tampil membidas kenyataan bekas Ahli Parlimen Tambun itu dan menegaskan bahawa jawatan Timbalan Perdana Menteri adalah hak serta budi bicara Perdana Menteri, Datuk Seri Anwar Ibrahim untuk menentukannya.

“Daripada kamu sibuk dengan kes mahkamah orang lain dan pemimpin-pemimpin UMNO yang telah berlangsung selama lebih empat tahun di mahkamah akibat pendakwaan-pendakwaan terpilih oleh pemimpin-pemimpin dari parti kamu dulu.

“Saya saran supaya kamu atau rakan-rakan dalam parti kamu bersedia untuk dihadap ke mahkamah pula dan menjadi kluster mahkamah 2.0 kini akibat kes rasuah pengundi dan skandal penyalahgunaan dana kerajaan yang terbesar dalam sejarah Malaysia,” katanya.

Beliau mendakwa, Bersatu sewaktu berada dalam kerajaan juga banyak berdepan kes salah laku yang sepatutnya diberi perhatian oleh Ahmad Faizal.

“Sebab sebelum ini semasa parti kamu dalam kerajaan, puak-puak kamu banyak terlepas dari pendakwaan kes jenayah apabila wakil-wakil rakyat kamu melompat parti.

“Adakah kamu rasa kamu atau rakan-rakan kamu akan dapat terlepas begitu sahaja lagi kali ini dengan mengalih perhatian kepada isu orang lain dan dengan memanggil rasuah kamu itu sedekah?

“Rakyat tidak akan lupa kes-kes ini. Sepandai-pandai tupai melompat akhirnya jatuh ke tanah jua. Kamu perlu fokus kepada masalah kritikal kamu dan parti kamu ini,” katanya.


Harga RON95, RON97 turun 1 sen

KUALA LUMPUR, 16 Muharram 1442H, Jumaat – Harga runcit petrol RON95 dan RON97 masing-masing turun satu sen, manakala diesel tidak berubah bagi tempoh 5 hingga 11 September.

Menurut Kenyataan Kementerian Kewangan, berdasarkan kepada harga mingguan runcit bagi produk petroleum menggunakan Mekanisme Harga Automatik (APM), harga baru seliter bagi RON95 ialah RM1.71, RON97 (RM2.01) dan diesel (RM1.78)

“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya kenyataan tersebut. -Bernama


11 maut, 98 cedera nahas kereta api di Kaherah

KAHERAH, 7 Ramadan 1442H, Isnin – Sekurang-kurangnya 11 maut manakala 98 lagi cedera dalam kemalangan kereta api di wilayah Qalioubia di utara Kaherah, semalam.

Lebih daripada 50 ambulans bergegas ke lokasi di kota Toukh dan memindahkan mangsa cedera ke tiga hospital di wilayah itu, lapor Kementerian Kesihatan Mesir.

Satu sumber keselamatan memberitahu AFP, lapan gerabak kereta api keluar dari landasan ketika menuju ke arah utara, iaitu ke bandar Mansoura.

Setakat ini, pemandu dan pegawai kereta api lain telah ditahan untuk disoal siasat.

Kemalangan kereta api Mesir umumnya berlaku disebabkan oleh infrastruktur dan penyelenggaraan yang buruk.

Sekurang-kurangnya 20 orang maut dan 199 cedera bulan lalu dalam nahas kereta api di selatan negara itu, menurut jumlah rasmi terbaru, yang telah disemak beberapa kali oleh pihak berkuasa.

Pihak pendakwaan minggu lalu mendakwa, pemandu satu kereta api dan pembantunya telah meninggalkan kabin ketika merempuh kereta api yang lain.

Presiden Abdel Fattah el-Sisi telah berjanji untuk mengambil tindakan kepada mereka yang bertanggungjawab atas beberapa kemalangan kereta api maut dalam beberapa tahun kebelakangan ini.

Sementara itu, Bank Pembangunan Afrika awal bulan ini mengumumkan akan memberi pinjaman sebanyak AS$170 juta untuk meningkatkan keselamatan di rangkaian kereta api Mesir. – Agensi


Palestin terus dizalimi selagi AS tutup jenayah Israel

GAZA, 8 Jamadilakhir 1444H, Ahad – Pergerakan Perjuangan Islam Palestin (Hamas) mengutuk sokongan tidak berbelah bahagi Amerika Syarikat (AS) kepada Israel terutama dalam isu hak Palestin.

Gerakan Islam itu mendakwa, resolusi Pertubuhan Bangsa-Bangsa Bersatu (PBB) mengenai Palestin tidak akan dilaksanakan selagi Tel Aviv mendapat sokongan Washington.

Jurucakap Hamas, Hazem Qassem berkata demikian selepas Perhimpunan Agung PBB meluluskan resolusi yang memihak kepada rakyat Palestin, menurut rangkaian televisyen al-Ahad berbahasa Arab.

“Resolusi ini hanya menambah senarai panjang resolusi antarabangsa, tetapi tidak pernah menjadi langkah praktikal untuk memberi tekanan kepada rejim penjajah.

“Selagi AS bertindak sebagai rakan kongsi rejim pendudukan dan menutup jenayah Israel, semua keputusan itu akan kekal di atas kertas,” tegasnya.

Rakyat Palestin mengalu-alukan undian oleh Perhimpunan Agung PBB yang meminta Mahkamah Keadilan Antarabangsa (ICJ) memberikan pendapat mengenai akibat undang-undang Israel.

Pada Jumaat, UNGA menerima pakai resolusi yang menggesa ICJ memberikan pendapat mengenai akibat undang-undang konflik Israel-Palestin selama beberapa dekad, ‘pengilhakan’ Israel dan ‘status undang-undang pendudukan’ wilayah Palestin.

Resolusi yang dipromosikan rakyat Palestin itu diluluskan dengan undian 87 menyokong, 26 menentang, dengan 53 berkecuali. Russia dan China mengundi menyokong resolusi itu.

Israel, AS dan 24 ahli lain – termasuk United Kingdom dan Jerman – mengundi menentang resolusi itu, manakala Perancis adalah antara 53 negara yang berkecuali. – Agensi


Buktikan SD mungkin pendekatan diambil Agong selesai kemelut

Oleh Athirah Huda Zalhe

BANGI, 7 Muharram 1443H, Isnin – Peristiwa Februari tahun lalu berulang kembali apabila landskap politik negara sekali lagi digegarkan dengan peletakan jawatan Perdana Menteri.

Ini susulan Tan Sri Muhyiddin Yassin mengumumkan peletakan jawatannya bersama Jemaah Menteri lain dalam Perikatan Nasional, selepas beliau tidak lagi mendapat sokongan majoriti ahli Dewan Rakyat.

Peristiwa sama juga pernah berlaku pada 24 Februari 2020, apabila Tun Dr Mahathir Mohamad mengumumkan langkah mengejutnya meletakkan jawatan sebagai Perdana Menteri.

Menyorot semula peristiwa itu, Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah mengadakan sesi pertemuan secara berseorangan dengan ahli Dewan Rakyat untuk menilai sokongan dan kepercayaan mereka.

Seri Paduka kemudian menitahkan semua parti politik yang mempunyai wakil dalam Dewan Rakyat untuk mencalonkan nama seorang wakil sebagai bakal Perdana Menteri dan berkenan melanjutkan tempoh masa bagi parti politik mengemukakan pencalonan mereka supaya dapat perhitungan demokrasi.

Melihat kepada situasi itu, penganalisis politik, Prof Dr Nik Ahmad Kamal Nik Mahmood berkata, pendekatan sama juga mungkin akan diambil oleh Yang di-Pertuan Agong, bagi menyelesaikan kemelut politik yang sedang berlaku.

“Dalam konteks yang diputuskan hari ini, saya berpandangan Seri Paduka Yang di-Pertuan Agong tidak prefer cara lain melainkan seperti tahun lepas, iaitu melantik Perdana Menteri ‘caretaker’ dan kemudian memutuskan siapa yang sesuai dilantik bagi yang ada sokongan majoriti.

“Dan proses itu mungkin berlaku sama seperti tahun lalu, di mana kumpulan-kumpulan yang kata mereka ada majoriti dan menunjukkan ada sokongan serta sebagainya,” katanya kepada Ismaweb.net, hari ini.

Beliau berkata, Yang di-Pertuan Agong akan memanggil setiap ahli Dewan Rakyat untuk bertanyakan keputusan dan sokongan mereka.

“Setelah dilantik, mungkin kita akan memohon atau meminta supaya PM baharu itu membuka sidang Parlimen dan mengemukakan usul undi percaya untuk sahkan sokongan.

“Itu mungkin cara yang boleh difikirkan dan sekurang-kurangnya dapat menyelesaikan kemelut sementara,” katanya.

Bagaimanapun, Prof Nik Ahmad Kamal mengakui langkah ini bukan bersifat jangka panjang kerana pembentukan kerajaan melalui akuan bersumpah (SD) tidak akan mengekalkan kestabilan sesuatu pemerintahan.

“Dalam keadaan sekarang mungkin berlaku tawar-menawar dan sebagainya. Itu saya rasa boleh berlaku dan itu yang kita tak mahu.

“Tetapi untuk jangka pendek kita perlu ada juga kerajaan kerana untuk pastikan pelan pemulihan, pelan ekonomi, isu pandemik, vaksin ada yang membuat keputusan.

“Namun, bagi jangka panjangnya kita perlu juga adakan pilihan raya kerana PRU adalah satu penyelesaian yang lebih baik,” katanya.


Kami sokong Sulaiman sebagai Ketua Menteri: Ab Rauf

ALOR GAJAH, 17 Rabiulakhir 1443H, Isnin – Pengerusi Badan Perhubungan UMNO Melaka, Datuk Seri Ab Rauf Yusoh menafikan khabar angin bahawa terdapat tentangan terhadap pelantikan Datuk Seri Sulaiman Md Ali sebagai Ketua Menteri.

Beliau berkata, kesemua ketua-ketua bahagian parti itu di negeri ini sebulat suara menyokong penuh pelantikan itu sebagaimana dinyatakan sebelum ini.

”Saya ingin maklumkan bahawa kami tiada masalah, kita telah bersama-sama mendapat kerajaan yang stabil. Oleh itu saya menolak yang kononnya ada kemelut antara kami yang menentang Ketua Menteri sedia ada

”Kesemua kami (ketua-ketua bahagian), termasuklah saya selaku Pengerusi Badan Perhubungan UMNO akan berikan sokongan penuh kepada kepimpinan Datuk Seri Sulaiman sebagai Ketua Menteri Melaka,” katanya pada sidang media di sini.

Beliau juga menegaskan lantikan Sulaiman menunjukkan kepercayaan rakyat Melaka dengan kerjasama semua Ketua-ketua Bahagian UMNO untuk memastikan selepas ini mereka bersedia menghadapi Pilihan Raya Umum ke-15 (PRU-15). – Bernama


Korban COVID-19 peringkat global kini lebih 4.83 juta

WASHINGTON, 1 Rabiulawal 1443H, Jumaat – Amerika Syarikat (AS) masih kekal sebagai negara paling teruk terjejas wabak COVID-19 dengan 44.1 juta kes direkodkan setakat semalam.

Berdasarkan data terbaharu, kes positif di seluruh dunia ketika ini sudah melebihi 236.6 juta.

Sementara, angka kematian akibat COVID-19 peringkat global pula kini melebihi 4.83 juta.

Asia Tenggara, seperti di Indonesia jumlah keseluruhan melonjak tinggi dengan lebih 4.2 juta kes, diikuti dengan Filipina dengan lebih 2.6 juta.

Malaysia lebih 2.3 juta kes, thailand dengan 1.6 juta kes, manakala Singapura merekodkan lebih 116,000 kes.

Indonesia turut mendominasi angka kematian dengan lebih 142,000 kes korban.

Filipina merekodkan kedua korban tertinggi dengan lebih 38,000 diikuti Malaysia 26 ribu kes, manakala Thailand pula lebih 17,000 korban nyawa direkodkan. – Agensi

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Jalan darat Malaysia, Singapura dibuka 29 November ini

KOTA TINGGI, 13 Rabiulakhir 1443H, Khamis – Kerajaan negeri Johor hari ini mengesahkan bahawa Laluan Perjalanan Vaksin (VTL) darat melalui Tambak Johor dan Laluan Kedua akan dibuka serentak dengan VTL melibatkan laluan udara antara Lapangan Terbang Changi dan Lapangan Terbang Antarabangsa Kuala Lumpur (KLIA) pada 29 November ini.

Menteri Besar Datuk Hasni Mohammad berkata perjalanan darat antara Singapura dan Johor Bahru hanya merangkumi pemegang pas jangka panjang bagi mereka yang bekerja di Singapura dan juga bekerja di Johor Bahru.

“Saya ada berita baik untuk dikongsi. Kami sentiasa berhubung dengan pihak berkuasa berkaitan dan kerajaan Persekutuan dan negeri telah disahkan bahawa perjalanan darat akan bermula pada 29 Nov ini,” katanya ketika berucap pada majlis pelancaran Four Points oleh Sheraton Desaru Hotel di sini hari ini.

Pada 8 Nov lalu, Perdana Menteri Datuk Seri Ismail Sabri Yaakob dan rakan xsejawatannya, Lee Hsien Loong dalam kenyataan bersama mengumumkan individu yang sudah melengkapkan vaksinasi COVID-19 boleh berulang-alik antara Malaysia dan Singapura menerusi perjalanan udara tanpa perlu menjalani kuarantin bermula 29 Nov ini.

Sementara itu, Hasni berkata tahun depan akan menjadi tahun optimis dan pertumbuhan bagi semua sektor ekonomi di Johor.

“Memandangkan sempadan antarabangsa dibuka semula secara perlahan-lahan dan pergerakan manusia tidak lagi terhad seperti sebelum ini, Johor berharap pemulihan segera kepada Keluaran Dalam Negara Kasar (KDNK) dan penurunan kadar pengangguran,” katanya.

Hasni berkata pelancaran Four Points by Sheraton Desaru Hotel akan menjadi bukti yang paling sesuai untuk apa yang akan dibawa pada 2022 ke Johor, bukan sahaja untuk sektor pelancongan tetapi juga untuk ekonomi secara amnya.

Beliau menambah Johor adalah tempat yang tepat bagi sektor swasta untuk menganjurkan acara sukan dan riadah antarabangsa kerana kedudukannya yang ideal dengan Singapura, kesalinghubungan dan infrastruktur. – Bernama


Kes COVID-19 di India cecah 1.8 juta, 38,000 kematian

NEW DELHI, 13 Zulhijjah 1441H, Isnin – Jumlah kes jangkitan COVID-19 di India mencecah lebih 1.8 juta setakat hari ini, menurut data Kementerian Kesihatan negara itu.

Difahamkan, angka terkini kes jangkitan sudah mencecah 1,803,695 dengan 38,135 kematian direkodkan.

Bukan hanya membabitkan rakyat, wabak pandemik berkenaan turut menjangkiti pemimpin negara termasuk Ketua Menteri Karnataka, BS Yediyurappa dan Menteri Dalam Negeri, Amit Shah.

Majlis Penyelidikan Perubatan India dalam satu kenyataan berkata, sebanyak 20,202,858 sampel di negara itu diuji, dengan 381,027 sampel diambil setakat semalam.

Jumlah kes tertinggi dilaporkan di negeri- negeri seperti Tamil Nadu, Maharashtra dan Delhi.

Bagaimanapun, kadar pemulihan di India terus meningkat dan kini berada pada tahap 65.8 peratus, menurut Kementerian Kesihatan.

India adalah negara ketiga tertinggi selepas Amerika Syarikat (AS) dan Brazil yang mempunyai kes COVID-19.

Lebih 18 juta kes COVID-19 dilaporkan di seluruh dunia dengan lebih 688,000 kematian direkodkan, menurut angka Johns Hopkins University yang berpangkalan di AS. – Agensi


UMANY jangan cuba kejutkan harimau sedang tidur!: WIBAWA

BANGI, 14 Rabiulawal 1442H, Sabtu – Perbuatan biadab University of Malaya Association of New Youth (UMANY) sepertinya mahu mengejutkan harimau yang sedang tidur.

Demikian amaran dilemparkan Kelab Mahasiswa BERJASA (WIBAWA) susulan pertubuhan dipercayai pro-DAP itu mempersoalkan campur tangan Yang di-Pertuan Agong (YDPA) dalam urusan pentadbiran negara.

WIBAWA menegaskan, orang Melayu merupakan bangsa yang begitu bertolak ansur dengan mana-mana kaum atau agama di negara ini, namun jangan sesekali cuba mengkhianati kebaikan itu.

Oleh yang demikian, secara sinis WIBAWA meminta UMANY keluar dari negara ini jika tidak mahu memahami Perlembagaan Malaysia.

Jelasnya, ini kerana tindakan UMANY yang tanpa usul periksa mempertikai kuasa miliki seorang raja sebagai memalukan dan mengecewakan.

“Pemahaman yang cetek tentang Perlembagaan dan takrifan yang salah telah memburukkan imej mahasiswa. Jangan kejutkan harimau yang sedang tidur, kami bangsa yang sangat bertolak ansur dengan kaum dan agama lain.

“Jika tidak mahu menerima Perlembagaan ini, sila keluar wahai tetamu,” katanya menerusi hantaran di Facebook, hari ini.

Pada masa sama, WIBAWA turut mengingatkan UMANY untuk tidak menunjukkan ‘kebijaksanaan’ jika perkara berkaitan pentadbiran dan Perlembagaan disalah erti demi kerakusan nafsu si tamak haloba.

“Proksi politik yang menjatuhkan imej mahasiswa dan mengetengahkan maksud politik yang salah.

“Oleh itu, sudah tiba masanya kita menghalau semua yang tidak mahu memahami Perlembagaan Malaysia yang telah tertakluk sekian lama. Jika tak suka, silakan keluar wahai ‘tetamu’, tiada siapa yang menghalang,” katanya.

Sebelum ini, UMANY berkata, Malaysia telah meneruskan demokrasi berparlimen dan raja berperlembagaan sejak penubuhannya.

Kata pertubuhan itu, di bawah sistem ini, walaupun Malaysia mengekalkan sistem monarki, raja hanya mempunyai status simbolik yang diberikan oleh Perlembagaan Persekutuan.

Menurut Artikel 40, perenggan 1A Perlembagaan, Ketua Tertinggi Persekutuan harus bertindak sesuai dengan nasihat yang dibuat oleh Kabinet.

Sama ada melantik Ketua Hakim, duta diplomatik bahkan meluluskan berbagai undang-undang di Parlimen, raja tidak mempunyai wewenang, kata UMANY.

Pertubuhan itu menyatakan pendiriannya iaitu YDPA tidak boleh mencampuri urusan negara tetapi perlu sentiasa menjaga sikap berkecuali dan memainkan peranannya dalam kerangka yang dibenarkan oleh Perlembagaan.


Tiada keperluan laksana pilihan raya kerajaan tempatan

BANGI, 11 Jamadilawal 1444H, Selasa – BERJASA menolak keras pelaksanaan pilihan raya kerajaan tempatan kerana tiada sedikit pun kepentingan untuk kesejahteraan rakyat.

Pilihan raya kerajaan tempatan kali terakhir diadakan sekitar 1964 dan telah dihentikan berikutan mampu menyemarakkan ketegangan kaum, khususnya tanggapan bahawa sesetengah bandar atau kawasan didominasi kaum tertentu.

Ahli Jawatankuasa Pusat BERJASA, Hamdan Shariff menjelaskan, pilihan raya ini sebenarnya memakan kos yang tinggi.

“Perkara ini perlu mengambil faktor perundangan, praktikaliti dan implikasi kewangan negara.

“Seeloknya kerajaan memfokuskan kepada pemulihan ekonomi negara dan rakyat dengan memanfaatkan kewangan negara dengan sebaiknya,” katanya dalam kenyataan, hari ini.

Hamdan berkata, pilihan raya kerajaan tempatan bakal membolehkan penduduk sesuatu kawasan mengundi calon Datuk Bandar, serta ahli-ahli tertinggi Dewan Bandaraya atau Majlis Perbandaran mahupun Majlis Daerah.

“Jika kita imbas kembali sewaktu DAP menjadi salah satu parti komponen di dalam kerajaan pada 2018, DAP pernah mendesak untuk mengadakan pilihan raya kerajaan tempatan dengan menjadikan Shah Alam sebagai uji kaji kepada perancangan ini,” katanya.

Pengerusi Jawatankuasa (Exco) Perumahan dan Kerajaan Tempatan Perak, Sandrea Ng Shy Ching berhasrat mengkaji semula pelaksanaan pilihan raya kerajaan tempatan di negeri itu.

Sandrea berkata, pada masa ini beliau masih di tahap permulaan dengan langkah awal ke arah itu adalah mengadakan mesyuarat Jawatankuasa Kerajaan Tempatan Negeri pada bulan ini bagi mula mengkaji.


YPNM akan hantar memorandum, bukti penyelewengan barang subsidi kepada PM

BANGI, 16 Syaaban 1444H, Khamis – Kerajaan digesa menubuhkan jawatankuasa khas di Jabatan Perdana Menteri (JPM) bagi menyiasat ketirisan barangan bersubsidi di seluruh negara.

Presiden Yayasan Pengguna Negara Malaysia (YPNM), Datuk Mohd Firdaus Abdullah berkata, jawatankuasa khas perlu melakukan kaji selidik dan audit forensik secara keseluruhan terhadap semua pemain industri membabitkan barangan subsidi seperti diesel, petrol, minyak masak, gas LPG dan barangan subsidi lain.

Audit tersebut, katanya, perlu dilakukan di seluruh negara melibatkan golongan peruncit, pemborong, pengedar, penmbungkus dan pengilang.

“Menerusi audit berkenaan kerajaan boleh mengenalpasti kartel dan sindiket yang merosakkan ekonomi negara sekali gus bawa ke muka pengadilan,” katanya dalam kenyataan, hari ini.

Beliau mencadangkan supaya jawatankuasa khas ini diketuai JPM selain dianggotai Kementerian Kewangan, Kementerian Perdagangan Dalam Negeri dan Kos Sara Hidup, pejabat Peguam Negara, Suruhanjaya Pencegahan Rasuah Malaysia (SPRM).

Dalam pada itu, Mohd Firdaus memaklumkan pihaknya akan menghantar memorandum keterangan dan bukti penyelewengan barang subsidi negara kepada Perdana Menteri, Datuk Seri Anwar Ibrahim dalam masa terdekat.

Beliau mendakwa, penyelewengan barangan bersubsidi negara yang terus berlaku tanpa penyelesaian, dimonopoli oleh kartel mafia antarabangsa yang bersekongkol dengan sindiket-sindiket tempatan.

Dakwanya lagi, sindiket berkenaan dilindungi ‘tangan-tangan ghaib’ bagi menghalalkan kegiatan penyelewengan barangan subsidi berkenaan.

“Kegiatan ini merosakkan ekonomi dan pembangunan negara serta memberi implikasi besar kepada sosio-ekonomi pengguna, ia disebabkan ketidakcekapan pengurusan atau terlepas pandang oleh jabatan dan kementerian berkaitan atau kemungkinan besar kerana rasuah.

“Disebabkan ketirisan, kebocoran, salah guna subsidi, segala beban ditanggung dan diletakkan di bahu pengguna,” katanya.

Beliau berkata, sekiranya subsidi yang melibatkan berbillion itu berjaya diselamatkan, sudah tentu rakyat dapat menikmati pelbagai inisiatif dan faedah dalam kehidupan dengan selesa.

Sebelum ini, Perdana Menteri ketika membentangkan Belanjawan 2023 mengakui wujud ketirisan dalam subsidi diesel dengan anggaran hampir RM10 bilion yang diseleweng pada 2022.


Ada pihak takkan berdiam diri selagi agama 3 anak Loh tak ditukar

Oleh Siti Hafidah Abd Ghaffar

BANGI, 26 Syaaban 1443H, Selasa – Tindakan Loh Siew Hong membuat permohonan membatalkan pengislaman anak-anaknya yang ditukarkan secara sepihak oleh bekas suaminya bukanlah satu perkara di luar jangkaan.

Sebaliknya, ia dianggap modus operandi biasa pihak tertentu yang berusaha untuk mencabar keislaman tiga anak ibu tunggal itu yang telah memeluk agama Islam secara sah.

Naib Presiden Ikatan Muslimin Malaysia (ISMA), Ustaz Mohd Noor Azib Asmangi berpandangan, langkah Loh didorong pihak tertentu yang sentiasa berusaha dan tidak akan berdiam untuk mencabar keabsahan institusi agama – dalam kes ini Majlis Agama Islam dan Adat Istiadat Melayu Perlis (Maips).

Bahkan, beliau berkata, isu yang berlaku ini adalah penanda aras sejauh mana umat Islam hari ini cakna mengenainya serta prihatin terhadap isu murtad.

“Jadi sebab itu apabila ada tindakan segelintir pimpinan negara, Ahli Parlimen dan sebagainya yang tidak bangga anak ini masuk Islam, kita merasakan bahawa itu tindakan sangat tidak bertanggungjawab dan mereka sebenarnya tidak bangga pun dengan agama Islam.

“Begitu juga mereka yang merasakan tindakan memurtadkan semula anak-anak ini satu tindakan yang boleh diterima, sebenarnya kita tidak boleh mengharapkan apa-apa langsung kepada Ahli Parlimen yang mempunyai pandangan sebegini apatah lagi untuk mempertahankan agama Islam,” katanya ketika dihubungi Ismaweb.net, hari ini.

Bagi memastikan kemenangan tidak berpihak kepada puak liberal, beliau menggesa umat Islam peka terhadap isu pencabaran agama ketiga anak Loh yang telah pun memeluk agama Islam.

Katanya, isu berkenaan – yang belum menemui titik noktah – adalah satu cabaran kepada agama serta kepercayaan masyarakat terhadap agama Islam.

“Secara keseluruhan, umat Islam kena perbanyakkan lagi usaha positif supaya menjelaskan kepada masyarakat bahawa masuk Islam satu langkah yang baik, murni dan suci.

“Ia tidak seharusnya menjadi ancaman dan seolah-olah bebanan kepada mereka yang bukan Islam,” katanya.

Pautan terdahulu;


Krisis politik, PM Itali letak jawatan

ROME, 13 Jamadilakhir 1442H, Selasa – Perdana Menteri Itali, Giuseppe Conte pada Selasa dijangka memaklumkan Kabinet berhubung hasrat untuk berundur, dan kemudian menyerahkan surat peletakan jawatannya kepada Presiden Sergio Mattarella, menurut kenyataan pejabatnya pada Isnin.

Conte bergelut krisis selepas kerajaan pimpinannya pada minggu lalu hilang majoriti, apabila bekas Perdana Menteri, Matteo Renzi keluar daripada gabungan parti pemerintah, lapor Agensi Anadolu.

Beliau dapat bertahan dengan undi percaya di Senat minggu lalu, namun dengan majoriti tipis, yang semakin melemahkan kepemimpinannya dan perlu mencari sekutu baharu di Parlimen.

Namun, percubaan untuk terus berkuasa gagal apabila beberapa ahli dan kumpulan kecil Parlimen tidak menyokong Conte.

Krisis kerajaan yang berlaku secara tiba-tiba itu menjerumuskan Itali ke dalam kancah kekacauan politik lebih serius, apatah lagi ketika negara menghadapi gelombang pandemik kedua dan kemelesetan ekonomi terburuk sejak Perang Dunia II.

Kini Mattarella mempunyai beberapa pilihan. Meskipun mempunyai kuasa untuk membubarkan parlimen dan mengadakan pilihan raya baharu, ia agak mustahil, dan dianggap tidak sesuai diadakan di tengah pandemik.

Pilihan terbaik Mattarella ialah menggunakan desakan moral untuk membentuk kerajaan “peralihan” atau “perpaduan” yang disokong majoriti dan dapat memimpin Itali keluar daripada kemelut pandemik dan ekonomi. – Bernama


Mufti P. Pinang sokong umrah ditangguhkan sesuai keadaan semasa

BANGI, 3 Jamadilakhir 1443H, Khamis – Tindakan penangguhan ibadah umrah disifatkan sebagai langkah tepat dan wajar dilaksanakan terutamanya dunia masih bergelut dengan pelbagai varian COVID-19.

Mufti Pulau Pinang, Datuk Seri Dr Wan Salim Wan Mohd Noor berkata, selain faktor COVID-19, keputusan penangguhan itu juga dianggap satu tindakan yang tepat pada masanya susulan beberapa buah negeri telah dilanda musibah banjir.

“Adalah lebih baik keutamaan diberikan kepada usaha membantu memulihkan ekonomi mereka yang terjejas teruk akibat bencana tersebut.

“Pelbagai pihak menyatakan sokongan terhadap keputusan kerajaan menangguhkan perjalanan untuk mengerjakan ibadah umrah mulai 8 Januari ini.

“Keputusan ini dianggap wajar terutama untuk melindungi jemaah umrah daripada jangkitan varian Omicron yang aktif pada waktu ini,” katanya dalam kenyataan, hari ini.

Penangguhan itu tegas beliau amat bersesuaian dalam keadaan sekarang yang mana rakyat mengalami kesukaran hidup selepas bencana banjir baru-baru ini.

“Keutamaan amat wajar diberikan kepada usaha membantu memulihkan ekonomi mereka yang terjejas teruk.

“Walaupun ada beberapa ulama bersepakat menyatakan kelebihan ibadah umrah, dari sudut lain, umat Islam digalakkan untuk membantu saudaranya yang dalam kesusahan,” tegas beliau.

Katanya, walaupun ulama mempunyai pandangan yang berbeza tentang hukum antara wajib atau sunat yang digalakkan (mustahabbah), namun daripada sudut lain, umat Islam juga digalakkan malah boleh menjadi (hukum) wajib untuk membantu saudaranya yang susah.

“Sebenarnya tiada percanggahan antara dua kewajipan ini. Kedua-duanya penting dan masing-masing ada kelebihannya.

“Cuma dilihat dari segi keutamaan dalam situasi terkini di Malaysia, dalam situasi terkini usaha membantu mangsa bencana banjir amat wajar didahulukan daripada menunaikan ibadah umrah,” katanya.


Petugas barisan hadapan hospital di Palestin mogok

BAITULMAQDIS, 14 Jamadilakhir 1442H, Rabu – Hospital Palestin terbesar di Baitulmaqdis, al-Makassed – institusi penjagaan kesihatan utama bagi kebanyakan rakyat Palestin – menutup pintunya kepada pesakit baharu ketika mogok pekerja memasuki hari kedua, semalam.

Dilaporkan mogok itu dilakukan sebagai protes terhadap krisis kewangan yang menimpa pusat perubatan itu sejak beberapa bulan lalu.

Kesatuan sekerja hospital dalam satu kenyataan berkata, kakitangan tidak dapat menjalankan tugas kerana krisis kewangan berlanjutan dan gaji yang tertunda, termasuk pengabaian serta kelalaian pentadbiran al-Makassed.

Kesatuan mendakwa, pentadbiran hospital dan Pihak Berkuasa Palestin (PA) mengabaikan tanggungjawab mereka, sambil menambah bahawa hospital dan kliniknya tidak lagi menerima pesakit yang tidak kritikal, tetapi tetap komited merawat mereka dimasukkan sebelum mogok tersebut.

Setiausaha kesatuan pekerja Al-Makassed, Mohammed Ghobash memberitahu Middle East Eye bahawa, kira-kira 850 pekerja belum menerima gaji sejak Oktober, menyebabkan sebahagian daripada mereka tidak dapat menampung keluarga, sementara yang lain tak mampu membayar tambang untuk datang ke tempat kerja.

Ghobash memaklumkan bahawa hospital juga mengalami kekurangan ubat-ubatan dan alatan perubatan.

Dikenali sebagai ‘hospital orang miskin”, al-Makassed telah merawat rakyat Palestin dari Tebing Barat, Baitulmaqdis dan Gaza yang diduduki sejak penubuhannya pada tahun 1968, menjadi institusi penting dalam sistem penjagaan kesihatan Palestin selama bertahun-tahun.

Ketika ini, ia menanggung hutang AS$48.9 juta (RM197.7 juta).

Al-Makassed mengalami tekanan kewangan yang melumpuhkan ketika menunggu Kementerian Kesihatan PA, yang merangkumi rujukan pesakit dari Tebing Barat dan Gaza, untuk membayar tunggakan berjumlah AS$18 juta (RM72.7 juta).

“Kami menganggap pentadbiran hospital dan Pihak Berkuasa Palestin… bertanggungjawab atas semua yang telah berlaku,” kata ahli kesatuan al-Makassed, Ahmed Ayyad.

Hospital itu juga berhutang sejumlah AS$20 juta (RM80.8 juta) kepada syarikat bekalan perubatan, dan sekitar AS$9 juta (RM36.3 juta) dalam cukai, insurans kesihatan Israel dan pinjaman bank, kata ketua hospital dan jabatan perubatan dalaman dan kardiologi, Izz al-Din Hussein, kepada MEE pada bulan Ogos.

“Kira-kira 80 peratus pekerja bergantung pada rujukan dari Kementerian Kesihatan, yang merujuk pesakit dengan alasan ia akan menanggung perbelanjaan perubatan mereka, tetapi hutangnya telah terkumpul sementara PA tidak melakukan pembayaran bulanan.

“Kami juga dikenakan potongan besar pada bil PA. Oleh itu, kita, sebagai sebuah kesatuan, menuntut agar pentadbiran al-Makassed bergerak untuk memungut hutang. Kami mahukan gaji kami sebagai pertukaran dengan perkhidmatan yang kami berikan,” katanya.

Ayyad menambah bahawa, memandangkan hospital kerajaan adalah barisan pertahanan pertama COVID-19, paling sedikit yang diharapkan oleh pekerja sektor kesihatan adalah gaji mereka. – Agensi


Kementerian nafi harga lantai pakej umrah bermula RM8,000

PUTRAJAYA, 11 Muharram 1443H, Jumaat – Dakwaan bahawa Kementerian Pelancongan, Seni dan Budaya (MOTAC) sudah menetapkan harga lantai bagi pakej umrah ketika ini antara RM8,000 hingga RM9,000 adalah tidak benar serta boleh mengelirukan orang ramai.

Unit Komunikasi Korporat MOTAC dalam satu kenyataan, hari ini menafikan dakwaan yang dibuat oleh Pengerusi Persatuan Pengembaraan dan Agensi Pelancongan Selangor (Saffta), Dr Fathir Badri yang dipetik oleh beberapa portal berita dalam talian, baru-baru ini.

“Kementerian menafikan sebarang bentuk pengumuman berkaitan harga indikator baharu pakej umrah atau ziarah seperti yang dinyatakan.

“Untuk makluman, harga indikator yang pernah ditetapkan pada tahun 2016 seperti mana yang telah dipersetujui oleh anggota Majlis Kawal Selia Umrah pada ketika itu adalah pada kadar RM4,900,” katanya.

Bagaimanapun, kementerian sedang mengkaji faktor-faktor kenaikan kos khususnya susulan langkah-langkah kawalan pandemik COVID-19 dikenakan kerajaan Arab Saudi dan kerajaan Malaysia.

Tegasnya, sebarang perubahan akan dimaklumkan kemudian yang mana tentunya akan mengambil kira pandangan semua pihak termasuklah pihak indsutri dan orang awam.

“Pihak kementerian menyeru semua pihak menghentikan cubaan memanipulasi pasaran khususnya melibatkan harga perkhidmatan pakej umrah atau ziarah.

“Pihak kementerian juga ingin terus menasihati orang awam agar berwaspada dengan tawaran-tawaran pakej umrah yang meragukan pada masa ini dan menyemak kesahihan perkara ini dengan pihak kementerian,” katanya.


Miliki majoriti ADUN Islam, tiba masa Melaka ikut jejak DBKL

BANGI, 4 Rabiulakhir 1442H, Jumaat – Sudah tiba masanya, kerajaan Melaka mengambil langkah proaktif mengikut jejak langkah Dewan Bandaraya Kuala Lumpur (DBKL) dalam memperketatkan penjualan arak di negeri berkenaan.

Ini kerana, Melaka adalah antara negeri yang awal menjuarai isu itu, selepas terdapat ura-ura bahawa Ketua Menterinya, Datuk Sulaiman Md Ali bercadang mengkaji semula undang-undang penjualan arak pada Jun lalu.

Bagaimanapun, sehingga kini masih belum ada sebarang langkah dan keputusan konkrit yang dicapai.

Sehubungan itu, Ikatan Muslimin Malaysia (ISMA) cawangan Melaka Tengah menggesa kerajaan negeri dan Ahli Dewan Undangan Negeri (ADUN) memainkan peranan serta memandang serius isu tersebut.

Yang Dipertua ISMA Melaka Tengah, Dr Khair Razlan berkata, pihaknya menyokong dan mengucapkan tahniah atas keberanian serta tindakan lantang DBKL memperketat peraturan melalui Garis Panduan dan Syarat Permohonan Lesen Minuman Keras.

“Dengan majoriti ADUN beragama Islam di DUN Melaka ketika ini, saya kira tiada lagi sebab mengapa mereka tidak boleh memainkan peranan penting dan tegas untuk melihat perkara ini secara serius,” katanya.

Beliau menegaskan, bukan hanya Islam menitikberatkan kesan buruk arak dan perkara memabukkan, bahkan ia juga diselar dalam amalan agama lain seperti Kristian, Buddha serta Hindu.

“Ia bukan is agama semata-mata. Menjaga keselamatan rakyat adalah keutamaan pihak berwajib.

“Kita meyakini bahawa dengan menutup ibu pintu segala maksiat iaitu minuman memabukkan seperti arak, pastinya bukan sahaja mampu mengurangkan bahkan menghapuskan segala macam masalah sosial dan kemalangan akibat kecuaian pemandu mabuk,” katanya.

Terdahulu, DBKL memperkenalkan garis panduan baharu mengenai lesen minuman keras berkuat kuasa Ahad lalu.

Antara lain, garis panduan tersebut menetapkan bahawa kedai runcit dan kedai serbaneka tidak lagi dibenarkan menjual produk minuman keras mulai 1 Oktober tahun depan.


Pertukaran jawatan 6 pegawai kanan PDRM

KUALA LUMPUR, 29 Zulhijjah 1441H, Rabu – Ketua Polis Perak, Datuk Razarudin Husain@ Abd Rasid antara enam pegawai kanan Polis Diraja Malaysia (PDRM) yang terlibat dalam pertukaran jawatan berkuat kuasa 21 September ini.

Ketua Komunikasi Korporat PDRM, Datuk Asmawati Ahmad dalam satu kenyataan berkata, Razarudin Husain dilantik sebagai Pengarah Jabatan Siasatan Jenayah Narkotik (JSJN) Bukit Aman.

Razarudin Husain menggantikan Datuk Ramli Din yang memegang jawatan pengarah JSJN sebelum ini dan kini dilantik sebagai Pengarah Jabatan Pengurusan Bukit Aman.

Pertukaran lain melibatkan Datuk Seri Abd Rahim Jaafar dilantik sebagai Pengarah Jabatan Keselamatan Dalam Negeri dan Ketenteraman Awam Bukit Aman, dan beliau sebelum ini memegang jawatan pengarah Jabatan Pengurusan.

Selain itu, Ketua Polis Kuala Lumpur, Datuk Seri Mazlan Lazim dilantik sebagai Pengarah Jabatan Logistik dan Teknologi Bukit Aman, dan tempatnya sebagai ketua polis bandar raya diambil alih Datuk Saiful Azly Kamaruddin yang merupakan Timbalan Pengarah Jabatan Siasatan Jenayah Komersil (JSJK) Bukit Aman.

Jawatan lama Saiful Azly akan diambil oleh Datuk Mohd Kamarudin Md Din dari Bahagian Pentadbiran Jabatan Pengurusan Bukit Aman. – Bernama


KP mahu petugas kesihatan saling prihatin

KUALA LUMPUR, 26 Jamadilawal 1443H, Jumaat – Petugas kesihatan diingatkan supaya saling mengambil berat dan menjaga sesama sendiri, sebagaimana mereka menjaga pesakit dalam menghadapi minggu-minggu mencabar akan datang.

Ketua Pengarah Kesihatan Tan Sri Dr Noor Hisham Abdullah berkata penting untuk petugas kesihatan menggunakan pertimbangan akal dan melaksanakan semua langkah berwaspada dalam aspek kesihatan awam dan sosial.

“Kini, kita telah mempunyai peralatan, sumber dan strategi untuk melindungi diri. Kita mengalu-alukan tahun baharu 2022 dengan harapan dan doa, semoga akhirnya, negara menjadi lebih kuat dan bersatu,” katanya menerusi hantaran di akaun sosial media beliau, hari ini.

Beliau berkata Malaysia selamanya terhutang budi kepada petugas kesihatan dan pengorbanan mereka, memandangkan 2021 merupakan tahun yang mencabar bagi kumpulan itu, terutama individu yang bekerja siang dan malam dalam memastikan kesihatan dan kesejahteraan rakyat.

“Saya ingin menzahirkan penghargaan tidak terhingga dan rasa bangga kepada anda semua di seluruh negara atas usaha tanpa jemu dan pengorbanan yang melangkaui bidang tugas. Terima kasih kepada setiap petugas.

“Hari ini kita berada dalam situasi krisis dalam krisis, susulan bencana banjir yang melanda negara ketika pandemik. Kita belum melepasi situasi bahaya ini dan harus bersama-sama terus berjuang, selain meneruskan penjagaan kita terhadap pesakit dan rakyat,” katanya. – Bernama


Dong Jiao Zong dakwa buku teks Sejarah terlalu berpusat Melayu, Islam

BANGI, 11 Ramadan 1442H, Jumaat – Pertubuhan pendidikan Cina, Dong Zong dan Jiao Zong (Dong Jiao Zong) dengan tidak semena-mena menggesa Kementerian Pendidikan Malaysia (KPM) menyemak semula kandungan buku teks mata pelajaran Sejarah sekolah menengah.

Pertubuhan radikal itu dalam satu kenyataan pada 21 April lalu berkata, baru-baru ini tercetus kontroversi berkenaan kandungan buku teks Sejarah sekolah menengah, setelah seorang pakar sejarah mendakwa ianya terlalu berpusat kepada Melayu dan Islam.

Bukan itu sahaja, pakar sejarah yang tidak dinamakan itu mendakwa buku teks berkenaan kurang memperkenalkan sejarah dan budaya kaum lain, tidak menggambarkan keadaan sebenar serta tidak tepat.

“Realitinya, sudah sekian lama buku teks Sejarah KPM sekolah rendah dan sekolah menengah bersifat eksklusif, kandungan fakta sejarahnya tidak seimbang dan tafsirannya tidak tepat, selain tidak memberi gambaran penuh seperti situasi negara yang terdiri dari masyarakat pelbagai kaum dan agama.

“Ini menyebabkan buku teks Sejarah tidak memberi gambaran sebenar sejarah rakyat di negara ini, pelajar tidak dapat benar-benar memahami sejarah negara, hatta ada yang mengelirukan, menyebabkan pelajar dari kaum lain dan pelajar dari etnik Sabah dan Sarawak berasa tersisih dan terpinggir,” dakwa Dong Jiao Zong.

Katanya lagi, perkara ini adalah masalah berat yang perlu diperbetulkan dan diatasi oleh kerajaan.

“Pada bulan Februari tahun ini kerajaan telah mengumumkan ‘blue print’ dasar perpaduan negara, antaranya ialah perpaduan melalui pendidikan sejarah.

“Oleh itu, Dong Jiao Zong menggesa kerajaan melaksanakan apa yang telah disuarakan, tubuhkan sebuah jawatankuasa terdiri dari cendikiawan setiap etnik dan para pendidik bagi merangka strategi untuk menyelesaikan pelbagai masalah yang terdapat dalam buku teks mata pelajaran Sejarah,” katanya.

Antara gesaannya yang lain adalah menyemak semula Dokumen Standard Kurikulum dan Pentaksiran (DSKP) mata pelajaran Sejarah sekolah rendah dan sekolah menengah, selain menubuhkan jawatankuasa penulis buku teks Sejarah dengan keahlian dari pelbagai kaum termasuklah cendekiawan dan para pendidik Sabah dan Sarawak.

“Kami berpendapat, kerajaan patut segera menyatakan pendirian mereka setiap kali berlakunya kejadian yang melibatkan perilaku ekstremisme agama dan kaum yang memecah-belah perpaduan rakyat.

“… selain bertindak untuk menghentikannya, dan bukannya berdiam diri, membiarkan masalah tersebut melarat,” katanya lagi.


Taliban larang penanaman popi di Afghanistan

KABUL, 1 Ramadan 1443H, Ahad – Taliban mengumumkan larangan penanaman popi di Afghanistan dan memberi amaran akan mengambil tindakan tegas terhadap petani yang menanam tanaman itu.

Bermula Ahad, pemimpin tertinggi Taliban, Haibatullah Akhundzada mengarahkan larangan penanaman popi di seluruh negara.

“Sekiranya sesiapa melanggar perintah itu, tanaman akan dimusnahkan serta-merta dan mereka akan dikenakan tindakan mengikut undang-undang syariah,” menurut arahan yang diumumkan dalam sidang akhbar Kementerian Dalam Negeri di Kabul.

Arahan itu menyatakan bahawa pengeluaran, penggunaan atau pengangkutan berkaitan narkotik juga diharamkan.

Afghanistan adalah pengeluar popi terbesar di dunia, sumber getah yang ditapis menjadi heroin, dan dalam beberapa tahun kebelakangan ini pengeluaran serta eksportnya berkembang pesat.

Kawalan dadah menjadi permintaan utama komuniti antarabangsa kumpulan Islamis, yang mengambil alih negara itu pada Ogos, dan sedang mendapatkan pengiktirafan antarabangsa secara rasmi untuk menarik balik sekatan yang menjejaskan perbankan, perniagaan serta pembangunan.

Ini bukan kali pertama Taliban berikrar untuk mengharamkan perdagangan itu.

Pengeluaran telah diharamkan pada tahun 2000, sejurus kumpulan itu digulingkan oleh tentera yang diketuai Amerika Syarikat (AS) selepas serangan 11 September.

Ketika pemberontakan 20 tahun mereka terhadap tentera asing, Taliban mengenakan cukai yang banyak kepada petani yang mengusahakan tanaman di kawasan bawah kawalan mereka.

Afghanistan hampir memonopoli ke atas candu dan heroin, menyumbang 80 hingga 90 peratus daripada pengeluaran global, menurut Pejabat Pertubuhan Bangsa-Bangsa Bersatu mengenai Dadah dan Jenayah. – Agensi


Kerajaan perlu perkasa pelaksanaan Dasar Wanita Negara

BANGI, 15 Syaaban 1444H, Rabu – Bukan hanya terkesan dengan kos sara hidup yang tinggi, bahkan isu berkait kesihatan mental, keganasan dan masalah rumah tangga terus membelenggu golongan wanita.

Apatah lagi, ada di kalangan ibu tunggal, wanita bujang dan ibu yang menjadi ketua keluarga sanggup melakukan dua hingga tiga pekerjaan demi kelangsungan hidup.

Justeru, kebajikan golongan wanita sama ada dari sudut sokongan fizikal atau emosi perlu diberikan perhatian oleh semua pihak.

Atas dasar itu, Pemudi BERJASA menggesa Dasar Wanita Negara yang diperkenalkan kerajaan supaya diperkasa, khususnya dari sudut pelaksanaan.

Ketua Pemudi BERJASA dan Gerakan Tanah Air (GTA), Nor Azliza Rajiain berkata, inisiatif untuk wanita bangkit mandiri juga perlu diperluaskan capaian dan golongan sasaran.

“Wanita adalah tulang belakang dalam pembangunan tamadun manusia. Rosak wanita, rosaklah sesebuah tamadun.

“Pemudi BERJASA yakin golongan wanita ini adalah tiang seri dalam membangun semula peradaban serta menjadikan Malaysia sebuah negara yang unggul dan bermaruah.

“Selamat menyambut Hari Wanita buat semua wanita di Malaysia,” katanya dalam kenyataan, hari ini.


Kes Rosmah: Maszlee syukur pendedahan 2018 akhirnya terbukti

BANGI, 4 Safar 1444H, Khamis – Bekas Menteri Pendidikan, Dr Maszlee Malik meluahkan rasa syukur kerana pendedahannya terhadap isu penyelewengan projek solar di Sarawak akhirnya terbukti hari ini.

Ini selepas Mahkamah Tinggi Kuala Lumpur mendapati Datin Seri Rosmah Mansor bersalah meminta rasuah RM187.5 juta dan menerima suapan RM6.5 juta membabitkan projek solar hibrid bernilai RM1.25 bilion untuk 369 sekolah luar bandar di Sarawak.

Hakim Mahkamah Tinggi Mohamed Zaini Mazlan berkata, pembelaan tidak berjaya menimbulkan keraguan terhadap semua tiga tuduhan.

Rosmah yang juga isteri kepada Datuk Seri Najib Razak – bekas Perdana Menteri yang sedang dipenjarakan – didakwa meminta dan menerima suapan daripada bekas Pengarah Urusan Jepak Holding iaitu Saidi Abang Samsudin.

Rasuah itu diterima melalui bekas pegawai khas suaminya Datuk Seri Najib Razak, iaitu Datuk Rizal Mansor sebagai ganjaran kerana membantu Jepak Holdings mendapatkan Projek Bersepadu Sistem Solar Photovoltaic Hibrid serta Penyelenggaraan dan Operasi Genset/Diesel bagi 369 sekolah luar bandar di Sarawak bernilai RM1.25 bilion secara rundingan terus daripada Kementerian Pendidikan.

Maszlee berkata, isu penyelewengan itu telah didedahkan dan dibawakan beliau kepada Suruhanjaya Pencegahan Rasuah Malaysia (SPRM) serta polis ketika berada di Kementerian Pendidikan (KPM) pada 2018.

“Alhamdulillah, kebenaran akhirnya tertegak, keadilan akhirnya terlaksana.

“Kezaliman mengambil hak anak-anak Malaysia di Sarawak yang bergelut dengan kepayahan demi menimba ilmu ini terbalas,” katanya dalam kenyataan, hari ini.

Ahli Parlimen Simpang Renggam itu turut berharap lebih ramai pelaku rasuah dan kleptokrat akan menerima hukuman setimpal dengan jenayah yang dilakukan mereka.

“Semoga ada sinar buat Malaysia yang lebih bersih. Terima kasih kepada semua pihak yang terlibat,” katanya.


Kerajaan Melaka tumbang, 4 ADUN tarik sokongan

MELAKA, 27 Safar 1443H, Isnin – Empat Ahli Dewan Undangan Negeri (ADUN) kerajaan mengumumkan hilang kepercayaan dan menarik sokongan terhadap kepimpinan Ketua Menteri Datuk Seri Sulaiman Md Ali.

Perkembangan mutakhir ini secara teknikal menyaksikan kerajaan Melaka tumbang.

Mereka ialah Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas).

Dewan Undangan Negeri mempunyai 28 kerusi dengan 14 kerusi dipegang Barisan Nasional (BN), Bersatu (2), DAP (7), PKR (2) , Amanah (2) dan Bebas (1).

Bercakap pada sidang media, Idris yang mewakili keempat-empat ADUN itu berkata kesemua mereka telah menghantar surat menarik sokongan itu kepada pejabat Ketua Menteri hari ini.

“Saya bersama empat wakil rakyat ini mengumumkan kami hilang kepercayaan kepada kepimpinan Sulaiman serta seluruh barisan kerajaan negeri hari ini.

“Kami telah menyerahkan surat ketidakpercayaan hari ini, sekali gus kami akan mencari jalan untuk memberikan peluang kepada kerajaan negeri ini (baharu) untuk ditubuhkan,” katanya.

Bekas ketua menteri itu berkata, tindakan berkenaan rentetan daripada beberapa keputusan kerajaan negeri yang tidak terlaksana, sekali gus meletakkan Melaka sebagai negeri yang ‘flip flop’ atau sering berubah-ubah dalam membuat keputusan.

“Seolah-olah ada dua singa di atas satu gunung dan ini menimbulkan keresahan rakyat,” katanya.

Dalam pada itu, beliau berkata, keempat-empat mereka bersedia berdepan dengan segala kemungkinan  akibat tindakan yang dilakukan hari ini.

“Kami meletakkan kepentingan rakyat. Jadi kami serah kepada parti dan tunggu dipanggil Lembaga Disiplin UMNO kerana saya dan Nor Azman masih lagi ahli UMNO,” kata Idris.

Kerajaan Melaka dipimpin Sulaiman dari UMNO selepas PN mengambil alih pentadbiran kerajaan negeri daripada PH yang tumbang pada Mac tahun lepas. – Bernama


Kanak-kanak parah roket sasar sekolah di Zon Hijau Baghdad

BAGHDAD, 11 Jamadilakhir 1443H, Jumaat – Tiga orang termasuk dua kanak-kanak cedera parah dalam serangan roket di Zon Hijau Baghdad.

Menurut sumber keselamatan Iraq, serangan udara itu mengenai sebuah sekolah dan dua kawasan kedutaan Amerika Syarikat (AS).

Ia berlaku ketika mahkamah tinggi menggantung Speaker Parlimen yang baharu dilantik, di tengah-tengah ketegangan politik baharu di negara dilanda perang itu.

“Tiga roket ditembak ke arah Zon Hijau.

“Dua daripadanya jatuh di perkarangan kedutaan AS dan satu lagi di sekolah berhampiran, mencederakan seorang wanita, seorang gadis dan seorang budak lelaki,” kata seorang pegawai tinggi Iraq kepada AFP yang enggan mendedahkan nama.

Kedutaan itu terletak di Zon Hijau yang sangat selamat di Baghdad, yang juga menempatkan Parlimen dan pejabat kerajaan yang lain.

Dalam satu kenyataan di Facebook, Kedutaan AS mengecam serangan tersebut dan mengaitkannya sebagai ‘kumpulan pengganas yang cuba menjejaskan keselamatan, kedaulatan dan hubungan antarabangsa Iraq’.

Tiada pihak yang bertanggungjawab ke atas serangan itu.

Sel Media Keselamatan kerajaan Iraq berkata, beberapa roket ditembak dari kawasan Al-Dawra di selatan Baghdad.

Dalam beberapa bulan kebelakangan ini, puluhan serangan roket atau serangan bom dron menyasarkan tentera dan kepentingan AS di Iraq.

Serangan itu jarang dituntut, tetapi secara rutin disematkan pada puak pro-Iran. – Agensi


Besar kemungkinan Najib akan diampun

BANGI, 27 Muharam 1444H, Khamis – Tun Dr Mahathir Mohamad menyifatkan perbicaraan kes penyelewengan dana RM42 juta milik SRC International mengambil masa terlalu panjang sehingga menyebabkan banyak kes rasuah ahli politik lain tertangguh.

Pengerusi Parti Pejuang Tanah Air (Pejuang) itu berkata, kelewatan perbicaraan akan menyebabkan keadilan terabai sekali gus menyebabkan penjenayah terlepas daripada hukuman.

“Kerana kes SRC Najib mengambil masa yang amat panjang (empat tahun), banyaklah kes-kes pencurian, salah guna kuasa, rasuah yang melibatkan ramai tokoh politik tertangguh dan tidak dihadap ke mahkamah.

“Ada penjenayah yang meninggal dunia pun. Kelewatan perbicaraan akan menghasilkan keadilan terabai,” katanya dalam kenyataan pada Khamis.

Dr Mahathir berkata, Najib ketika ini sedang dibicarakan berkenaan kes lain yang juga akan mengambil masa yang panjang.

“Saya percaya hakim-hakim juga kurang senang dengan begitu banyak kes tertangguh. Kelewatan ini menjadi lebih buruk kerana perlakuan Najib dengan peguamnya. Bermacam alasan diguna untuk menghalang perbicaraan.

“Sekarang banyak laporan dibuat berkenaan kes-kes rasuah yang serius yang belum dibicarakan. Besar kemungkinan penjenayah akan terlepas daripada dihukum kerana jenayah yang dilakukan oleh mereka.

“Benarlah seperti pepatah Inggeris bahawa keadilan yang tertangguh adalah keadilan yang terabai, bagi Najib besar kemungkinan dia akan diampun setelah dipenjara,” katanya.

Hari ini, Datuk Seri Najib Razak dijadual menghadapi perbicaraan kes penyelewengan dana 1MDB berjumlah RM2.28 bilion.

Ia adalah penampilan pertama Ahli Parlimen Pekan itu selepas dua hari menjalani hukuman di Penjara Kajang.

Najib menghadapi empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.

Pada Selasa lalu, Najib dihantar ke Penjara Kajang untuk menjalani hukuman penjara selepas Mahkamah Persekutuan mengekalkan sabitan dan hukuman penjara 12 tahun serta denda RM210 juta ke atas Najib kerana menyeleweng dana SRC International Sdn Bhd berjumlah RM42 juta.


AS bertanggungjawab sepenuhnya ke atas kekejaman di Gaza: Hamas

GAZA, 1 Jamadilawal 1445H, Rabu – Gerakan Perjuangan Islam Palestin (Hamas) menuntut Presiden Amerika Syarikat (AS), Joe Biden bertanggungjawab sepenuhnya ke atas segala tindakan dan penyerbuan ganas di Kompleks Al-Shifa di Semenanjung Gaza.

Hamas dalam kenyataan memaklumkan sepatutnya kompleks perubatan dilindungi di bawah Konvensyen Geneva Keempat.

“Kami menuntut untuk mereka juga bertanggungjawab pada risiko-risiko kakitangan perubatan dan ribuan orang yang dipindahkan, sebagai akibat jenayah kejam terhadap kemudahan kesihatan yang dilindungi oleh Konvensyen Geneva Keempat.

“Pemimpin penceroboh Israel dan semua orang yang bersekongkol dengan mereka akan bertanggungjawab dalam kes pembunuhan kanak-kanak, orang awam yang sakit dan tidak berdaya.

“Kami menuntut Presiden Biden bertanggungjawab sepenuh dengan tentera Nazi yang menyerbu Hospital Al-Shifa dan kesan yang berlaku kepada kakitangan perubatan selain ribuan penduduk yang dipindahkan,” katanya dalam kenyataan, yang dikeluarkan hari ini.

Hamas berkata, White House dan Pentagon menerima naratif palsu Zionis, apabila mendakwa gerakan Hamas menggunakan Kompleks Perubatan Shifa untuk tujuan ketenteraan.

“Sedangkan ia adalah lampu hijau bagi Zionis untuk melakukan lebih banyak pembunuhan beramai-ramai terhadap orang awam.

“Selain memaksa mereka berhijrah secara paksa dari utara ke selatan bagi menjayakan rancangan penjajah untuk memindahkan rakyat Gaza,” katanya

Meskipun kebisuan Pertubuhan Bangsa-Bangsa Bersatu (PBB), dan kegagalan beberapa negara lain dalam menangani situasi getir yang berlaku di Gaza namun ia tidak akan mematahkan semangat rakyat Palestin daripada berpegang teguh dan terus kekal di tanah air sendiri, kata Hamas.

“Kami akan mengekalkan ikrar dan untuk terus mempertahankan hak daripada semua kekerasan.

“Rejim Zionis akan membayar harga yang mahal untuk jenayah dan serangannya terhadap anak-anak, wanita kita, dan kesucian kita,” katanya lagi.

Bahkan, Hamas menegaskan, Gaza pernah dan akan kekal sebagai tanah perkuburan kepada penceroboh.

“Ia adalah jihad kemenangan atau syahid kepada kami,” katanya.


Amaran ‘perang serantau’ jika Israel tak henti serang Gaza

BEIRUT, 28 Rabiulawal 1445H, Sabtu – Menteri Luar Lubnan, Abdallah Bou Habib memberi amaran berkemungkinan tercetus ‘perang serantau’ yang teruk, jika pencerobohan Israel ke atas Semenanjung Gaza tidak dihentikan.

Amaran itu disuarakan Abdallah menerusi panggilan telefon dengan rakan sejawatannya dari Austria, Alexander Schallenberg, menurut Agensi Berita Lubnan (ANN).

Khamis lalu, Perdana Menteri Lubnan, Najib Mikati menggesa menteri luar negaranya memfailkan aduan segera terhadap Israel kepada Majlis Keselamatan Pertubuhan Bangsa-Bangsa Bersatu (UNSC) kerana serangan berulang rejim ke atas Lubnan.

Ini selepas tentera Israel membedil kawasan Wata Al Khiyam di Gabenor Nabatieh di sempadan selatan Lubnan, walaupun keadaan tenang sepanjang hari.

Ketegangan di selatan Lubnan tercetus selepas Operasi Taufan Al-Aqsa yang dilancarkan pejuang Hamas terhadap Israel pada minggu lalu.

Operasi itu dilancarkan di tengah-tengah amaran antarabangsa mengenai perluasan konfrontasi antara Lubnan-Israel, memandangkan kehadiran Hizbullah di kawasan itu dan hubungannya dengan Hamas.

Sejak operasi itu, Israel telah melepaskan lebih 6,000 bom di Gaza dalam tempoh enam hari menyebabkan rakyat Palestin tiada lagi tempat paling selamat untuk berlindung.- Agensi


8,000 peranti untuk pelajar di Johor diedar bermula September

ISKANDAR PUTERI, 14 Muharram 1443H, Isnin – Sebanyak 8,000 peranti termasuk komputer riba dan data Internet dengan jumlah kos RM25 juta akan diedar kepada pelajar di seluruh Johor bermula awal September ini, persidangan Dewan Undangan Negeri (DUN) Johor diberitahu hari ini.

Pengerusi Jawatankuasa Pendidikan, Penerangan, Warisan dan Budaya negeri Mazlan Bujang berkata pengedaran kesemua peranti itu kepada pelajar golongan B40 dan M40 yang bakal menduduki Sijil Pelajaran Malaysia (SPM) pada tahun hadapan itu dijangka mengambil masa tiga bulan iaitu sehingga November.

“Proses perolehan dilaksanakan pada Julai tahun ini, cabaran mendapatkan bekalan peranti yang disebabkan oleh kekurangan bekalan dan gangguan pada rantaian bekalan menyebabkan anjakan masa jadual bekalan peranti.

“Pada masa ini, pihak kerajaan mendapat kerjasama secara terus dengan pengeluar peranti tanpa melalui pihak ketiga bagi meminimumkan gangguan itu,” katanya ketika menjawab soalan Aminolhuda Hassan (PH-Parit Yaani) pada persidangan DUN Johor di Bangunan Sultan Ismail, Kota Iskandar, di sini hari ini.

Aminolhuda ingin mengetahui mengenai status inisiatif sumbangan peranti kepada sekolah di negeri ini bagi pelaksanaan program pengajaran dan pembelajaran di rumah (PdPR).

Mazlan berkata program itu adalah sebahagian daripada peruntukan RM126.86 juta yang disediakan kerajaan negeri menerusi Pakej Rangsangan Ekonomi Ihsan Johor (PRE 3.0) kepada rakyat yang terjejas dengan pandemik COVID-19 termasuk golongan M40 secara bersasar.

“Jabatan Pendidikan Negeri Johor (JPNJ) menetapkan spesifikasi yang sesuai untuk digunakan oleh pelajar berkenaan selain kerajaan turut melaksanakan kajian pasaran bagi mendapat nilai terbaik sebelum membuat perolehan,” katanya.

Menurutnya, JPNJ juga maklum mengenai sumbangan peranti daripada pelbagai pihak antaranya Yayasan Raja Zarith Sofiah, Ahli Parlimen, ADUN, pertubuhan bukan kerajaan, syarikat dan individu bagi meringankan beban ibu bapa dan pelajar berhubung pelaksanaan kaedah PdPR. – Bernama


Isu lokar: Radzi bidas Maszlee, minta henti buat fitnah

BANGI, 10 Zulhijjah 1444H, Khamis – Bekas Menteri Pendidikan, Datuk Dr Mohd Radzi Md Jidin menegaskan semua tugasannya sepanjang mengetuai Kementerian Pendidikan (KPM) sudah dilaksanakan sebaiknya sebelum meninggalkan portfolio itu.

Justeru, Ahli Parlimen Putrajaya itu meminta Dr Maszlee Malik supaya menghentikan fitnah ke atasnya berkait inisiatif penyediaan lokar di sekolah yang dilaksanakan sewaktu Mohd Radzi menjadi menteri.

“Brother, hari ini hari raya korban. Korbankan perangai busuk hati tu.

“Apa yang seharusnya dilaksanakan sewaktu di KPM telah pun saya dan pengurusan KPM ikhtiar dan laksanakan sebaiknya sebelum saya tinggalkan kementerian,” katanya dalam kenyataan, hari ini.

Beliau berkata demikian sebagai mengulas kenyataan Maszlee yang juga bekas Ahli Parlimen Simpang Renggam berhubung status inisiatif lokar di sekolah bagi menangani isu beg berat.

Maszlee yang juga bekas Menteri Pendidikan di era pentadbiran Tun Dr Mahathir itu mendakwa, pembangkang tidak akan membawa isu kepada media dan Parlimen kerana akan membuka lompang pentadbiran KPM di bawah pimpinan mereka.

Membidas dakwaan berkenaan, Mohd Radzi mengingatkan Maszlee supaya tidak berterusan membuat fitnah.

“Pelaksanaan inisiatif tersebut adalah mengikut fasa dan secara tender terbuka.

“Untuk fasa seterusnya, boleh tanya terus kepada Menteri PH-DAP-BN sekarang. Selamat Hari Raya, brother,” katanya.


MOTAC buka semula permohonan bantuan kewangan kepada pengusaha pelancongan

BANGI, 2 Ramadan 1443H, Isnin – Kementerian Pelancongan, Seni dan Budaya (MOTAC) membuka semula tempoh permohonan Bantuan Kewangan Tahun 2022 kepada pengusaha pelancongan yang tidak berkesempatan berbuat demikian sebelum ini.

MOTAC dalam kenyataan memaklumkan, bantuan kewangan berkenaan dibuka bermula hari ini sehingga 15 April.

“Kerajaan melalui Bajet 2022 mengumumkan pemberian Bantuan Khas Tahun 2022 itu kepada lebih 20,000 pengusaha pelancongan termasuk kepada syarikat pengendali pelancongan (TOBTAB), syarikat Malaysia My Second Home (MM2H).

“Manakala spa serta pusat urut kaki yang berdaftar di bawah MOTAC pula diberikan peruntukan sebanyak RM85 juta.

“Kita menyeru syarikat-syarikat TOBTAB, MM2H dan spa serta pusat urut kaki yang layak mengambil peluang untuk mengemukakan permohonan secara dalam talian,” katanya dalam kenyataan hari ini.

Sebelum ini, permohonan bantuan berkenaan dibuka pada 1 hingga 15 Mac lalu bagaimanapun didapati ramai pengusaha pelancongan mengeluh dan mengakui belum berpeluang untuk memohon.

Pemilik-pemilik syarikat yang berhasrat untuk mendapatkan bantuan berkenaan boleh membuat permohonan tersebut di laman sesawang rasmi MOTAC di www.motac.gov.my dan sebarang pertanyaan juga boleh dikemukakan kepada pejabat MOTAC negeri berdekatan.

“Sebarang permohonan yang dikemukakan selepas tarikh tutup permohonan iaitu selepas 15 April 2022 tidak akan dilayan,” menurut MOTAC.


Pastikan PRN jadi manifestasi rakyat tolak kepimpinan Anwar

BANGI, 8 Zulhijjah 1444H, Selasa – Pilihan Raya Negeri (PRN) yang akan diadakan tidak lama lagi adalah masa terbaik untuk rakyat menamatkan peluang dan ruang kepada Datuk Seri Anwar Ibrahim sebagai Perdana Menteri.

Justeru, rakyat perlu membuat keputusan yang tepat sebagai manifestasi kepada Anwar supaya berundur daripada jawatan berkenaan.

Apatah lagi, kedudukan Anwar ketika ini juga semakin goyang, berikutan sokongan rakyat sudah mula beralih kepada Perikatan Nasional (PN), kata Ketua Pemuda BERJASA, Fahmi Bazlan.

“Umum melihat tular rakaman dan juga video yang menunjukkan rakyat mula beralih arah daripada menyokong Pakatan Harapan (PH) kepada menyokong penuh kepada PN.

“Kepercayaan rakyat untuk memberi peluang kepada Anwar menjadi Perdana Menteri juga hilang selepas melihat beliau bukan lagi negarawan, seorang tokoh yang mahu menjadi pemimpin kepada negara tetapi mempunyai agenda peribadi yang kuat, luar biasa.

“Banyak keputusan yang dibuat sebenarnya langsung tidak melibatkan mana-mana pihak tetapi lebih kepada keputusan dibuat secara peribadi,” katanya menerusi video pendek yang dimuat naik di Facebook, hari ini.

Mengulas lanjut, Fahmi menjelaskan isu salah laku, sosial, peribadi dan banyak lagi yang didedah rakyat turut memberikan tamparan hebat serta mempengaruhi kepada sokongan rakyat.

“Jadi saya melihat ia adalah satu ancaman dan memberi kesan kepada kedudukannya hari ini.

“Bagi saya tidak pelik kerana dari itu lagi saya mengatakan bahawa tidak benar kalau kita meletakkan Datuk Seri Anwar Ibrahim perlu diberikan peluang,” katanya.

Beliau berkata, sebelum ini ramai pihak yang menyatakan supaya jangan memberi peluang kepada Anwar memerintah kerana beliau tidak memperjuangkan hak sepatutnya, sebaliknya lebih memilih memenangkan agenda peringkat antarabangsa.

“Beliau adalah proksi-proksi kepada dana daripada luar dan selain membawa ideologi dan perjuangan yang memenangkan agenda khususnya yang dibawa oleh DAP.

“Jadi peluang tidak boleh diberikan sebenarnya, jadi sebab itu pada saya ini adalah waktu yang terbaik untuk rakyat menunjukkan ruang dan peluang itu sudah tamat,” katanya.


COVID-19: Individu positif tak perlu ujian ulangan selepas kuarantin

KUALA LUMPUR, 3 Syaaban 1443H, Ahad – Kementerian Kesihatan (KKM) menekankan ujian ulangan tidak perlu bagi individu positif COVID-19 yang selesai menjalani kuarantin.

Ketua Pengarah Kesihatan, Tan Sri Dr Noor Hisham Abdullah berkata, ujian yang sangat sensitif seperti Real-Time Reverse Transcription-Polymerase Chain Reaction (RT-PCR) masih dapat mengesan kehadiran bahan genetik virus pada sampel saluran pernafasan sehingga dua hingga tiga bulan setelah dijangkiti.

“Misalnya dalam tempoh viral shedding. Namun, virus tersebut sudah tidak dapat membiak dan individu tersebut tidak mungkin boleh menyebarkan jangkitan,” katanya dalam kenyataan hari ini.

Beliau juga memaklumkan ujian COVID-19 Antigen Rapid Test Kit (RTK-Ag) (kendiri dan profesional) boleh mengesan jangkitan wabak itu pada hari ketiga hingga ketujuh selepas terdedah kepada pesakit COVID-19.

Selain itu, ujian RT-PCR boleh mengesan jangkitan seawal hari kedua hingga ke-14 selepas dijangkiti, justeru, ketepatan kedua-dua jenis ujian itu bergantung kepada tempoh jangkitan sewaktu sampel diambil.

“Penggunaan RTK-Ag adalah disarankan kepada individu bergejala atau berada dalam kumpulan berisiko tinggi sekiranya tidak bergejala.

“RTK-Ag membantu memudahkan proses pengesanan dan pengawalan jangkitan COVID-19 kerana kaedah ini adalah ringkas, mudah, murah, dan boleh dilakukan di lapangan dan proses pengujian adalah pantas dan keputusan ujian boleh diperoleh dalam masa 20 hingga 30 minit,” katanya.

Dalam pada itu, Dr Noor Hisham memaklumkan pesakit yang dikesan positif RTK-Ag kendiri perlu melaporkan keputusan ujian melalui aplikasi MySejahtera, mengemas kini status kesihatan (Home Assessment Tool) dan perlu menjalani isolasi seperti yang ditetapkan KKM.

Katanya, bagi ujian RT-PCR dan RTK-Ag profesional pula, pihak makmal atau pengamal perubatan yang menjalankan ujian tersebut perlu melaporkannya segera kepada KKM melalui Sistem Informasi Makmal Kesihatan Awam (SIMKA).

“KKM menyarankan semua ujian RTK-Ag kendiri atau professional ataupun RT-PCR yang dijalankan perlu dilaporkan kepada KKM melalui MySejahtera atau SIMKA, tidak kira sama ada keputusannya adalah positif atau negatif, bagi membantu KKM mendapatkan gambaran lebih jelas kadar jangkitan yang berlaku dalam komuniti,” katanya.-  Bernama


Bubar DUN atau tidak, PAS sahkan hari ini

BANGI, 14 Rabiulawal 1444H, Selasa – Sebarang keputusan pembubaran Dewan Undangan Negeri (DUN) di bawah pimpinan PAS akan disahkan selepas mesyuarat Jawatankuasa Harian PAS pagi ini.

Menteri Besar Terengganu, Datuk Seri Dr Ahmad Samsuri Mokhtar berkata, PAS telah berulang kali menegaskan mengenai ketidaksesuaian Pilihan Raya Umum Ke-15 (PRU15) diadakan di saat negara bakal menghadapi suasana banjir yang bukan sahaja berlaku di Pantai Timur.

“Rakyat boleh membuat berbagai-bagai andaian tentang tujuan dan kehendak pembubaran yang dipaksakan ini walaupun tinjauan awam menunjukkan lebih 2/3 rakyat tidak bersetuju untuk PRU15 diadakan pada ketika ini.

“Memaksakan pilihan raya diadakan pada saat rakyat menghadapi kesusahan ini adalah sangat tidak sesuai dan memberikan indikasi bahawa parti yang mendesak adalah hanya memikirkan diri individu mereka sahaja,” katanya dalam kenyataan.

Justeru, Ahmad Samsuri berkata, pihak yang menekan sehingga keputusan pembubaran itu dibuat adalah liabiti pada negara dan wajar ditolak dalam pilihan raya umum akan datang.

Setakat pengumuman Perdana Menteri, Datuk Seri Ismail Sabri Yaakob semalam, hanya DUN di bawah Barisan Nasional (BN) sahaja yang dibubarkan, sementara negeri-negeri lain di bawah pembangkang dan PAS masih belum membuat keputusan.

Namun, Ismail Sabri mengesyorkan ketua-ketua kerajaan negeri kecuali Sabah, Sarawak, Melaka dan Johor supaya mengambil tindakan sewajarnya bagi membubarkan DUN pada tarikh sama dengan pilihan raya umum di peringkat Parlimen.

Katanya, ia wajar untuk dilaksanakan serentak bagi memastikan rakyat tidak terbeban, selain kelancaran proses demokrasi serta menjimatkan kos.


BERJASA rebut kerusi UMNO, PAS jika bacul dengan MCA, MIC

BANGI, 26 Muharram 1442H, Isnin – Barisan Jemaah Islamiah Se-Malaysia (BERJASA) memutuskan untuk bertanding di kawasan tradisi UMNO dan PAS pada Pilihan Raya Umum Ke-15 (PRU-15) akan datang.

Keputusan itu dibuat sekiranya parti-parti Melayu itu ‘bacul’ di depan MCA dan MIC, kata Naib Presiden BERJASA, Ustaz Mohd Hazizi Ab Rahman.

“BERJASA bukan lagi sekadar parti yang bertanding di kawasan majoriti Melayu yang diberi kepada calon MCA dan MIC, seperti pada PRU-13.

“Kawasan-kawasan itu tetap dalam senarai BERJASA, namun kebaculan parti-parti Melayu di depan MCA dan MIC menyebabkan BERJASA membuat keputusan untuk menyasarkan kawasan tradisi calon UMNO dan PAS juga,” katanya dalam satu kenyataan.

Mengakui kemenangan mungkin sukar dicapai pada PRU15, tetapi langkah untuk muncul sebagai parti harapan seluruh anak watan pada PRU-16 dan PRU-17 perlu dimulakan sekarang.

“BERJASA menyusun langkah maju ke hadapan berbekalkan aset calon yang berwibawa dan berintegriti. Jujur setia pada agama, bangsa dan negara,” katanya.

Sabtu lalu, BERJASA secara rasmi melancarkan wajah baharu sebagai proses peremajaan bagi menghadapi survival politik yang lebih panjang.

Penjenamaan semula ini dilakukan secara besar-besaran setelah 47 tahun ditubuhkan pada tahun 1997.


Tiada darurat, keselamatan negara terkawal: KPN

KUALA LUMPUR, 9 Rabiulawal 1442H, Isnin – Polis Diraja Malaysia (PDRM) memberi jaminan bahawa keadaan keselamatan dan ketenteraman awam negara adalah terkawal meskipun negara tidak diisytiharkan sebagai darurat.

Ketua Polis Negara Tan Sri Abdul Hamid Bador berkata ini kerana PDRM tetap dan sentiasa fokus kepada tugasan hakiki iaitu menjaga keselamatan dan ketenteraman awam selain melaksanakan penguatkuasaan prosedur operasi standard (SOP) Perintah Kawalan Pergerakan Pemulihan (PKPP).

“Arahan dan peringatan terus diberikan kepada petugas PDRM di lapangan untuk meningkatkan penguatkuasaan SOP bagi meringankan beban Kementerian Kesihatan.

“Orang ramai pula bebas melakukan aktiviti harian masing-masing tanpa perlu bimbang tentang keadaan keselamatan (akan) tetapi tertakluk kepada SOP PKPP di kawasan masing-masing,” katanya kepada Bernama hari ini.

Abdul Hamid berkata tiada kompromi terhadap mana-mana individu yang tidak bertanggungjawab yang didapati menimbulkan kegusaran dan kekacauan selain memberi peringatan bahawa PDRM sentiasa memantau aktiviti di seluruh negara.

“Adalah diingatkan sekali lagi bahawa PDRM sentiasa memantau aktiviti di seluruh negara dan akan segera bertindak ke atas sesiapa sahaja yang tidak bertanggungjawab dengan menggunakan apa jua medium untuk menimbulkan kegusaran dan kekacauan, tiada kompromi,” katanya.

Semalam, Bernama melaporkan Panglima Angkatan Tentera Malaysia (ATM) Jen Tan Sri Affendi Buang berkata ATM sentiasa berada dalam keadaan bersiap siaga walaupun Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah tiada keperluan darurat diisytiharkan di negara ini.

Berikutan itu, Datuk Pengelola Bijaya Diraja Istana Negara Datuk Ahmad Fadil Shamsuddin memaklumkan Al-Sultan Abdullah bertitah perkara itu diputuskan setelah memperhalusi permohonan yang dipersembahkan Perdana Menteri Tan Sri Muhyiddin Yassin dan berbincang dengan Raja-Raja Melayu selain melihat situasi sedang dihadapi negara ketika ini. – Bernama


Ahmad Zahid arah bekas setiausaha sulit keluarkan surat iringan kontrak UKSB

SHAH ALAM, 4 Syaaban 1443H, Isnin – Mahkamah Tinggi hari ini diberitahu bahawa Datuk Seri Dr Ahmad Zahid Hamidi telah mengarahkan bekas Setiausaha Sulit Kanannya mengeluarkan surat iringan bagi melanjutkan tempoh pelaksanaan Sistem Visa Luar Negara (VLN) dan eVisa kepada Ultra Kirana Sdn Bhd (UKSB) selama enam tahun bermula 2019.

Datuk Muhd Khair Razman Mohamed Annuar yang kini merupakan Timbalan Ketua Setiausaha Operasi Kementerian Sumber Manusia berkata, beliau telah diarahkan oleh bekas timbalan perdana menteri itu untuk mengeluarkan surat tersebut kepada Ketua Setiausaha (KSU) Kementerian Dalam Negeri (KDN) bertarikh 14 Februari 2017.

“Bersama-sama surat tersebut, saya kepilkan sepucuk surat UKSB kepada Datuk Seri Ahmad Zahid bertajuk Lanjutan Tempoh Pelaksanaan Sistem VLN dan Evisa Bagi Tempoh Enam Tahun bermula 31 Okt 2019 sehingga Tahun 2025 Adalah Sejajar Dan Seiring Dengan Pembangunan Dan Pelaksanaan Sistem Kawalan Imigresen Nasional (SKIN) bertarikh 8 Feb 2017,” katanya.

Saksi kesembilan itu berkata sedemikian ketika membacakan penyataan saksinya semasa pemeriksaan utama oleh Timbalan Pendakwa Raya Zander Lim Wai Keong.

Pada 22 Disember tahun lepas, saksi pendakwaan keenam, bekas Ketua Setiausaha Kementerian Dalam Negeri Tan Sri Alwi Ibrahim memberitahu mahkamah bahawa beliau tidak berpuas hati dengan keputusan Ahmad Zahid yang melanjutkan kontrak UKSB bagi pelaksanaan sistem VLN kerana terlalu awal sedangkan tempoh tamat kontrak itu masih panjang.

Muhd Khair, 56, berkata Ahmad Zahid juga mengarahkannya supaya mengeluarkan dua lagi surat iringan kepada KSU KDN, pada 16 Mei dan 16 Jun 2017.

Surat bertarikh 16 Mei adalah bagi permohonan melanjutkan tempoh pelaksanaan kontrak perkhidmatan One Stop Centre (OSC) Bagi Kemudahan Visa di China untuk tempoh enam tahun manakala surat bertarikh 16 Jun mengenai cadangan lanjutan tempoh pelaksanaan kontrak perkhidmatan itu selama tiga tahun bermula 15 Mei 2018.

Sementara itu saksi kelapan, Datuk Abdul Halim Mohammad, 55, berkata beliau menandatangani surat iringan bertarikh 24 Okt 2016 yang dimajukan kepada KSU KDN (Alwi) berhubung permohonan kelulusan untuk melanjutkan kontrak VLN dan Evisa bagi tempoh enam tahun kepada UKSB.

“Surat iringan ini merupakan rutin yang diurus pejabat menteri bagi pengesahan bahawa surat telah sampai kepada pejabat menteri,” kata Abdul Halim iaitu bekas setiausaha politik kepada Ahmad Zahid.

Ahmad Zahid, 69, berdepan 33 pertuduhan menerima suapan berjumlah SG$13.56 juta daripada UKSB, untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, Ahmad Zahid didakwa sebagai menteri sama telah mendapatkan untuk dirinya wang tunai SG$1,150,000, RM3 juta, EURO15,000 dan US$15,000 tanpa balasan daripada UKSB yang mempunyai kaitan dengan kerja rasmi beliau.

Perbicaraan di hadapan Hakim Datuk Mohd Yazid Mustafa bersambung esok. – Bernama


Mahkamah batal kemenangan Ahli Parlimen Kuala Terengganu

KUALA TERENGGANU, 8 Zulhijjah 1444H, Selasa – Mahkamah Pilihan Raya Terengganu hari ini membatalkan kemenangan Ahli Parlimen Kuala Terengganu, Datuk Ahmad Amzad Hashim yang mewakili PAS pada Pilihan Raya Umum ke-15 (PRU15).

Hakim Datuk Seri Mohd Firuz Jaffril berkata, pihak pempetisyen, iaitu calon BN Datuk Mohd Zubir Embong, berjaya membuktikan perbuatan rasuah telah berlaku dengan tujuan mempengaruhi pengundi pada PRU15.

Beliau berkata, walaupun pempetisyen tidak dikemukakan sebagai saksi, bukti-bukti lain mencukupi untuk mengisytiharkan pilihan raya di Kuala Terengganu terbatal dan tidak sah mengikut Seksyen 36 Akta Kesalahan Pilihan Raya.

Mahkamah turut memerintahkan pihak responden membayar RM50,000 kepada pempestiyen dan membenarkan penangguhan keputusan selama 14 hari bagi membolehkan Ahmad Amzad membuat rayuan serta memfailkan permohonan rasmi penggantungan beliau sebagai Ahli Parlimen.

Ahmad Amzad diwakili peguam Wan Rohimi Wan Daud manakala Mohd Zubir diwakili peguam Datuk Mohd Hafarizam Harun.

Pada 3 Januari lepas, UMNO Terengganu memfailkan petisyen untuk membatalkan keputusan PRU15 bagi Parlimen Kuala Terengganu di Mahkamah Tinggi di sini mengikut Akta Kesalahan Pilihan Raya 1954.

Pengerusi UMNO Terengganu Datuk Seri Ahmad Said dilapor berkata petisyen itu difailkan antara lain atas dakwaan PAS menyogok pengundi dengan mengagihkan wang bantuan diberikan kerajaan negeri pada 15 hingga 17 November lepas, iaitu beberapa hari sebelum PRU15, melalui program i-Pencen, i-Belia dan i-Siswa.

Pada PRU15, Ahmad Amzad memenangi Parlimen Kuala Terengganu dengan memperoleh majoriti 40,907 undi selepas menewaskan tiga pencabar lain termasuk Mohd Zubir.

Sementara itu, Wan Rohimi berkata, pihaknya akan memfailkan notis rayuan kepada Mahkamah Persekutuan secepat mungkin selepas Aidiladha.

Beliau berkata, pihaknya juga akan membuat permohonan rasmi untuk menggantung keputusan mahkamah supaya Pilihan Raya Umum tidak diadakan sehingga rayuan diputuskan oleh mahkamah dalam tempoh enam bulan.- Bernama


Hampir RM32 juta diperuntuk bantu urus mangsa banjir

PASIR MAS, 22 Safar 1444H, Ahad – Kerajaan persekutuan dan negeri telah memperuntukkan hampir RM32 juta kepada Jabatan Kebajikan Masyarakat (JKM)  untuk pengurusan bencana banjir  di seluruh negara apabila berdepan kemungkinan Monsun Timur Laut tahun ini.

Timbalan Menteri Pembangunan Wanita, Keluarga dan Masyarakat, Datuk Siti Zailah Mohd Yusoff berkata, selain itu, Agensi Pengurusan Bencana Negara (NADMA) juga telah menyalurkan peruntukan RM140,000 untuk JKM melaksanakan program kesiapsiagaan di seluruh negara.

“Di seluruh negara kita mempersiapkan sebanyak 6,010 Pusat Pemindahan Sementara (PPS) termasuk 442 PPS di Kelantan,” katanya selepas merasmikan Program Latih Amal dan Simulasi Pengurusan PPS di Kolej Kemahiran Tinggi MARA, di sini, hari ini.

Katanya, JKM juga telah memaksimumkan kapasiti barang keperluan bencana di lapan buah Depoh Simpanan Keperluan Bencana (DSKB), 193 buah Setor Bencana Negeri, Daerah dan Mini Depoh Kontena serta 518 buah Pangkalan Hadapan.-  Bernama


Kes COVID-19 di Lubnan melonjak selepas letupan Beirut

BEIRUT, 28 Zulhijjah 1441H, Selasa – Kes jangkitan pandemik COVID-19 di Lubnan – negara yang mengalami krisis ekonomi – melonjak selepas letupan di Beirut baru-baru ini yang mengorbankan hampir 200 mangsa dan dan mencederakan lebih 6,500 yang lain.

Dalam tempoh 24 jam, Kementerian Kesihatan Lubnan memaklumkan, 456 jangkitan baharu wabak – menjadikan jumlah keseluruhan sebanyak 9,337 kes, dengan 105 kematian direkodkan setakat pagi ini.

Menteri Kesihatan, Hamad Hassan berkata, hospital negara sudah penuh – melebihi tahap keupayaan maksimum untuk merawat pesakit COVID-19 selepas mangsa tragedi letupan mendapatkan rawatan.

Beliau berkata, hospital awam dan swasta mempunyai kapasiti sangat terbatas, baik dari segi katil rawatan di unit rawatan intensif mahupun peralatan pernafasan.

Katanya, keadaan bertambah buruk selepas beberapa hospital Beirut dilanda letupan dan tidak lagi dapat berfungsi.

“Lubnan sedang menghadapi kemelut serius dan tidak mempunyai banyak masa,” katanya dalam satu sidang media.

Dilaporkan, tiga hospital di Beirut musnah dan sekitar 25 kemudahan kesihatan lain tidak berfungsi menurut Pertubuhan Kesihatan Sedunia (WHO).

Krisis kewangan dan kekurangan mata wang dolar di Lubnan menyebabkan pihak hospital tidak mampu membeli ubat-ubatan asing serta membayar gaji kakitangan mereka.

Dalam kejadian 4 Ogos lalu, pihak berkuasa mengesahkan letupan di Beirut berpunca daripada 2,750 tan ammonium nitrat yang disimpan secara tidak selamat di pelabuhan berkenaan sejak enam tahun lalu.

Bagaimanapun, kebanyakan rakyat Lubnan menyalahkan rasuah dan kegagalan kerajaan, sehingga menyebabkan tragedi letupan yang membawa kepada kerugian AS$15 bilion dan 300,000 orang hilang tempat tinggal. – Agensi


PH kekal status quo di Pulai, Simpang Jeram

JOHOR BAHRU, 24 Safar 1445H, Ahad – Pakatan Harapan (PH) mengekalkan status quo di kerusi Parlimen Pulai dan Dewan Undangan Negeri (DUN) Simpang Jeram selepas calon yang dipertaruhkan oleh parti itu menang di kedua-dua kerusi berkenaan dengan majoriti selesa pada Pilihan Raya Kecil (PRK) itu.

Suhaizan Kaiat dan Nazri Abdul Rahman, kedua-duanya daripada Amanah, menewaskan saingan masing-masing dalam pertandingan tiga penjuru dengan memperolehi 18,641 dan  3,514 majoriti undi.

Di Pulai, Suhaizan, bekas Speaker Dewan Undangan Negeri Johor itu mendapat 48,283 undi, mengalahkan calon Perikatan Nasional (PN), Zulkifli Jaafar yang memperolehi 29,642 undi, manakala calon Bebas Samsudin Mohamad Fauzi hanya mendapat 528 undi.

Sementara di kerusi Simpang Jeram, bekas jurutera di Majlis Perbandaran Muar itu memperolehi 13,844 undi, menewaskan calon PN, Dr Mohd Mazri Yahya yang mendapat 10,330 undi dan calon Bebas, S. Jeganathan (311 undi).

Kedua-dua calon bebas hilang wang deposit selepas gagal memperoleh satu per lapan atau 12.5 peratus undi daripada jumlah keseluruhan undi yang dikira.

Penganalisis sosio-politik, Prof Madya Dr Awang Azman Awang Pawi berkata, kemenangan itu membuktikan kerjasama PH-Barisan Nasional (BN) diterima baik oleh rakyat Johor yang selama ini dikenali sebagai kubu kuat UMNO.

Beliau berkata, hal itu turut menunjukkan kepercayaan rakyat semakin meningkat terhadap Perdana Menteri, Datuk Seri Anwar Ibrahim di sebalik usaha pembangkang cuba membawa naratif sebaliknya.

“Yang penting apa pun keputusan, pengundi mahu Kerajaan Perpaduan terus kekal dengan jumlah 148 kerusi Parlimen. Itu kemahuan rakyat untuk mengekalkan Kerajaan Perpaduan.

“Ia sekali gus membuktikan naratif yang cuba dibawa pembangkang, bahawa jika PH menang kerusi Parlimen Pulai, akan jejaskan kestabilan – ditolak pengundi,” katanya kepada Bernama ketika dihubungi malam tadi.

Pensyarah Sosiobudaya di Akademi Pengajian Melayu Universiti Malaya dan Felo Penyelidik Pusat Demokrasi dan Pilihan Raya UM itu juga berkata, kempen pihak pembangkang yang menggunakan beberapa isu termasuk keputusan mahkamah melibatkan Presiden UMNO, Datuk Seri Dr Ahmad Zahid Hamidi tidak memberi kesan kepada pengundi.

“Pembangkang gagal membawa naratif ini sebab rakyat ternyata menerima dan menghormati proses dan keputusan mahkamah,” katanya.

Mengikut kenyataan Suruhanjaya Pilihan Raya (SPR), peratusan keluar mengundi bagi Pulai ialah 47.33 peratus, manakala bagi Simpang Jeram 60.85 peratus.

Terdapat seramai 166,653 orang pengundi berdaftar di Parlimen Pulai dan 40,379 di DUN Simpang Jeram pada PRK ini.

Pada Pilihan Raya Umum ke-15 November lepas, Salahuddin memenangi kerusi Parlimen Pulai buat kali kedua dengan memperolehi majoriti undi 33,174 selepas memperolehi 64,900 undi, menewaskan penyandang tiga penggal Datuk Nur Jazlan Mohamed (BN-UMNO) dan calon PN Loh Kah Yong.

Sebelum itu, pada Pilihan Raya Negeri Johor Mac tahun lepas, Timbalan Presiden Amanah itu turut menang di Simpang Jeram buat kali kedua dengan memperolehi 2,399 undi majoriti dengan mendapat 8,749 undi, mengalahkan Zarul Salleh (PN) dan Datuk Lokman Md Don (BN-UMNO).

Salahuddin, yang juga Menteri Perdagangan Dalam Negeri dan Kos Sara Hidup (KPDN), juga digelar ‘Bapa Rahmah’ merupakan pencetus idea ‘Payung Rahmah’ yakni satu inisiatif kerajaan dalam membantu rakyat menangani isu kenaikan kos sara hidup.- Bernama


Pahang rekod 82 kes curi balak sepanjang 8 bulan PKP

BANGI, 12 Rabiulakhir 1442H, Sabtu – Sebanyak 82 kes curi balak dan kayu bergergaji dikesan berlaku sepanjang lapan bulan Perintah Kawalan Pergerakan (PKP) di Pahang.

Menurut rekod Unit Penguat Kuasa Jabatan Perhutanan Negeri Pahang (JPNP), bulan Jun mencatat kegiatan mencuri balak tertinggi, iaitu 19 kes diikuti Julai dan September masing-masing 15 kes, Oktober (10), Ogos (tujuh), April (enam) serta Mei dan Mac masing-masing lima.

Ketua Penolong Pengarah (Penguat kuasa) JPNP, Nor Azirim Ahmad berkata, dalam tempoh berkenaan pihaknya turut melumpuhkan beberapa kes kegiatan melombong emas secara haram terutama di kawasan Hutan Simpan Ulu Jelai, Lipis.

“Sepanjang PKP kita dapati kegiatan mencuri balak dan kayu bergergaji meningkat dengan pelbagai cara dan helah digunakan sindiket terbabit untuk melepaskan diri,” katanya seperti dilapor Berita Harian, hari ini.

Dalam pada itu, beliau berkata, terbaharu sindiket curi balak dikesan mencampurkan balak berlesen dengan balak curi di pusat penyimpanan balak atau matau.

Taktik yang sama dikesan di Hutan Simpan Berkelah, Jerantut membabitkan sebanyak 300 tual balak pelbagai spesies bernilai RM300,000 berlaku pada Jun lalu, katanya.

Tambah beliau, kegiatan curi balak ini menyebabkan kerajaan negeri menanggung kerugian.

“Tindakan undang-undang mengikut Akta Perhutanan Negara 1984 menanti pihak yang didapati bersalah,” katanya.


PAS tak boleh kahwin 2 serentak

KAHWIN satu dulu, bila dah aman, baru kahwin dua. Satu pun masih berantakan, nak kahwin dua macam mana?

Itulah analogi yang paling sesuai melihat kepada keputusan Muzakarah Majlis Syura Ulama bersetuju untuk menegaskan kepentingan memperkasakan Muafakat Nasional (MN) dan Perikatan Nasional (PN) dalam usaha menyatukan kuasa politik umat Islam demi maslahah terbaik buat Islam dan negara.

Persetujuan itu dicapai Majlis Syura Ulama yang bersidang semalam (29 Disember) bertajuk ‘Hala Tuju Ta’awun Siyaasi dan Misi Pilihan raya PAS Pilihan Raya Umum ke-15 (PRU15)’.

Menurut ulama PAS, perundingan kerusi antara parti-parti Melayu Islam perlu dilaksanakan semaksimumnya bagi mengelakkan pertembungan tiga penjuru dalam PRU15 dan bagi mendapat kemenangan dengan majoriti besar.

Situasi yang mesti difahami, UMNO dan PPBM, tidak boleh bersemuka, buat masa ini. Itulah realiti politik yang mesti diketahui PAS.

Buat masa ini, bagi menghadapi PRU15, PAS mesti pilih salah satu. Pilihan terbaik adalah UMNO, buat masa ini.

Sesudah berjaya nanti, barulah fikir untuk kahwin satu lagi.

Kahwin dua secara serentak ini hodoh sangat bunyi. Jarang orang bermadu kahwin secara serentak, kecuali isteri pertama membenarkan.

PAS boleh bawa apa jua hujah, termasuk Surah al-Anfal, ayat 46 yang bermaksud: “Dan taatlah kamu kepada Allah dan Rasul-Nya dan janganlah bertelingkah lalu kamu gagal dan hilanglah kekuatan kamu. Dan bersabarlah kerana sesungguhnya Allah bersama orang-orang yang sabar”

Kata ulamak PAS, semangat ta’awun siyasi dalam MN dan PN juga hendaklah sentiasa disuburkan oleh pimpinan dan ahli parti-parti politik Melayu Islam dengan pertemuan bersemuka dan bermusyawarah secara berterusan. Masing-masing hendaklah sentiasa berlapang dada, saling memaafkan dan mengelak daripada menjadikan media terbuka termasuk media sosial sebagai medium perantaraan bagi menyelesaikan krisis dan pertikaian.

Cakap memang sedap. Realiti politik tidak sedemikian.

Masalah perkara tersebut tidak berlaku antara UMNO dan PPBM. UMNO sudah nekad tidak mahu bersama PPBM. Titik. Muktamad. Tidak ada rundingan lagi. Inilah realiti politiknya.

Pertembungan lebih tiga penjuru pasti akan berlaku dalam PRU15, jika PAS masih degil untuk berkahwin dua secara serentak.

Jangan sampai pertembungan ini membawa kepada kemenangan ultra kiasu. Takut nanti formula kahwin dua tidak mendatangkan barakah.
Memang sedap membawa ayat al-Quran, seperti dalam Surah Ali Imran ayat 159 yang bermaksud: “Maka dengan rahmat daripada Allah kamu bersikap lunak terhadap mereka. Dan jika kamu bersikap kasar, keras hati pasti mereka bertempiaran lari dari keliling kamu maka maafkanlah mereka, mohonlah keampunan Allah buat mereka dan berunding serta bermusyawarah dengan mereka dalam urusan tersebut. Seterusnya apabila kamu telah bertekad maka bertawakkal berserah dirilah kepada Allah kerana sesungguhnya Allah suka orang-orang yang sentiasa bertawakkal menyerah diri (kepada Allah)”.

Saya tidak nafikan semua ayat al-Quran yang dipetik oleh ulama PAS. Tetapi fahamilah realiti politik. Hakikatnya tidak sedemikian. Analogi yang sama, walaupun dinafikan kerana situasi berbeza, jika UMNO tidak dapat menerima PPBM, sama seperti PAS tidak dapat menerima PAN.

PAS perlu kepada penasihat dan penganalisis politik yang benar-benar memahami realiti politik sebelum menyesal kemudian hari.

Tanpa PAS, pastinya PPBM akan goyang. Ketika itu, tidak mustahil PPBM akan mencari dahan berpaut. Tidak dinafikan, PAS amat terhutang budi kepada PPBM, terutama ketika Presiden PPBM menjadi Perdana Menteri.

Tetapi dalam politik kena fahami satu formula, kill or be killed. Kadang kala kita tidak ada pilihan mesti pun nampak macam ada pilihan

Maaf, saya bukan mahu melukai sahabat-sahabat dalam PPBM, termasuk PAS, kerana saya tidak sependapat dengan ulama mereka, tetapi itulah hakikat yang perlu difahami.

PRU15 adalah pertembungan antara ‘perjuangan hidup mati’. Sama ada negara ini akan jatuh kepada ultra kiasu atau tidak.

Saya syorkan, eloklah para ulama PAS membuat istikarah sekali lagi, moga keputusannya benar-benar memahami realiti politik semasa.

Formula saya, kahwin satu dulu, bila dah aman, barulah kahwin dua.

Prof Dr Mohd Ridhuan Tee Abdullah


Krisis memuncak, 100,000 penduduk Yaman hilang tempat tinggal

SANA’A, 2 Zulhijjah 1441H, Khamis – Lebih daripada 100,000 penduduk Yaman kehilangan tempat tinggal sejak awal tahun ini berikutan pertempuran, konflik dalaman dan penularan pandemik COVID-19, kata Organisasi Antarabangsa untuk Migrasi (IOM).

IOM – antara organisasi Pertubuhan Bangsa-Bangsa Bersatu (PBB) berkata, walaupun sudah hampir enam tahun perang tercetus di Yaman, konflik di negara itu masih belum berakhir sehingga menyebabkan 100,000 rakyatnya hilang tempat tinggal dan berasa tidak selamat.

“Namun, COVID-19 pula muncul sebagai penyebab baharu perpindahan dalaman di seluruh negara,” kata organisasi itu.

Menurut laporan IOM, bermula 30 Mac hingga 18 Julai lalu, pihaknya merekodkan lebih 10,000 penduduk berpindah kerana COVID-19 – kebanyakannya bimbang mereka berisiko dijangkiti wabak yang memberi kesan kepada perkhidmatan sosial dan ekonomi.

Ketua Misi IOM Yaman, Christa Rottensteiner menyifatkan situasi di negara itu sangat mengerikan, terutama di lokasi seperti Aden di mana sejumlah besar kubur digali untuk mangsa dijangkiti wabak.

Laporan turut memberi amaran bahawa penularan COVID-19 dan kekangan kewangan menimbulkan cabaran besar kepada komuniti kemanusiaan.

Setakat ini, Yaman mencatatkan 1,619 kes COVID-19, di mana jumlah itu tidak termasuk di kawasan yang dikendalikan oleh militan Houthi.-  Agensi


Erdogan mungkin guna kuasa presiden percepat pilihan raya Turkiye

BURSA, 2 Rejab 1444H, Selasa – Presiden Turkiye, Recep Tayyip Erdogan tidak menolak kemungkinan akan menggunakan kuasanya untuk mempercepatkan Pilihan Raya Presiden dan Parlimen negara itu.

“Secara rasminya presiden mempunyai kuasa untuk mengadakan pilihan raya, sebagai presiden saya akan menggunakan kuasa,” kata Erdogan ketika berucap dalam program bersama golongan muda sambil memberi bayangan pilihan raya akan diadakan sebulan lebih awal iaitu pada 10 Mac berbanding perancangan asal 14 Mei depan.

Semalam, Erdogan ketika berucap selepas mesyuarat Kabinet berkata, pihaknya akan gembira sekiranya Parlimen mengumumkan pilihan raya dipercepatkan dengan majoriti tiga perlima mengikut Perlembagaan.

“Sekiranya majoriti yang diperlukan tidak dicapai, sebagai Presiden, saya akan mengambil keputusan dan memulakan proses pilihan raya,” katanya.

Menurut Perlembagaan, kedua-dua Parlimen dengan kelulusan 360 ahli parlimen daripada 600 dan Presiden mempunyai kuasa untuk mempercepatkan proses pilihan raya.

Kenyataan berkenaan dibuat selepas berlaku perbahasan sama ada beliau masih layak bertanding sebagai calon Presiden untuk kali kedua.

Erdogan menjadi Presiden Turkiye buat kali pertama dalam Pilihan Raya Presiden pada tahun 2014.

Beliau kemudian memegang jawatan sebagai presiden pertama di bawah sistem presiden eksekutif baharu pada pilihan raya yang diadakan Jun 2018.

Di bawah sistem baharu berkenaan, seseorang individu boleh dipilih sebagai presiden sebanyak dua kali.

Kumpulan pro-kerajaan berkata, tiada halangan untuk Erdogan dicalonkan sekali lagi sebagai presiden kali ini di bawah sistem baharu berikutan pembaharuan Perlembagaan pada 2017.

Bagaimanapun, pembangkang menegaskan bahawa Perkara 101 Perlembagaan Turkiye meletakkan had dua penggal bagi jawatan presiden.

Malah, perubahan dalam Perlembagaan bagi isu ini memerlukan undi majoriti dua pertiga di Parlimen.

Bagaimanapun, hanya Lembaga Pilihan Raya (YSK) yang mempunyai kata putus sama ada Erdoğan boleh bertanding sekali lagi jawatan berkenaan. – Agensi

Pautan berkaitan;


Ribuan hadiri pengebumian rakyat Palestin dibunuh kejam pengganas Israel

TEBING BARAT, 21 Jamadilakhir 1444H, Sabtu – Ribuan menghadiri perarakan dan upacara pengebumian dua warga Palestin yang terbunuh ketika serbuan rejim pengganas Israel berhampiran bandar Jenin, utara Tebing Barat yang diduduki Tel Aviv.

Rakaman yang tersebar di media sosial, menunjukkan rakyat Palestin melaungkan slogan antipendudukan ketika mereka membawa jenazah Abdul Hadi Fakhri Nazzal, 18 tahun dan Habib Mohammad Ikmail, 25 tahun.

Abdul Hadi meninggal dunia akibat kecederaan kritikal selepas ditembak di dada dan leher – sekali gus menyaksikan jumlah rakyat Palestin yang terbunuh pada 2023 kepada sembilan.

Pada hari sama, tentera Israel turut menembak Habib di kepala dan disahkan meninggal dunia di sebuah hospital di Jenin.

Gerakan pejuang Palestin mengatakan bahawa pendudukan Israel bertanggungjawab atas jenayah yang berterusan.

Angka kematian rakyat Palestin dari 2022 berjumlah kira-kira 150, menjadikan tahun lepas tahun paling maut bagi rakyat Palestin sejak 2004, apabila Pertubuhan Bangsa-Bangsa Bersatu mula merekodkan jumlah.

Berucap pada mesyuarat Majlis Keselamatan PBB mengenai kedaulatan undang-undang, Setiausaha Agung badan dunia itu Antonio Guterres berkata, 2022 merupakan tahun maut bagi rakyat Palestin dan mereka mengutuk semua ‘pembunuhan dan perbuatan yang menyalahi undang-undang oleh pelampau.’

Pasukan pendudukan rejim Israel dan peneroka haram sengaja meningkatkan serangan terhadap orang awam Palestin dalam usaha untuk mengusir secara paksa rakyat Palestin dari tanah mereka dan memberi laluan memperluaskan penempatan Yahudi haram.

Tentera Israel telah merobohkan beberapa rumah milik rakyat Palestin di seluruh Tebing Barat, dan telah melepaskan gas pemedih mata ke arah rakyat Palestin yang membantah perobohan sebuah rumah di bandar Kafr al-Dik, terletak di barat Salfit.

Antara 600,000 dan 750,000 penduduk Israel menduduki lebih 250 penempatan haram yang telah dibina di seluruh Tebing Barat sejak pendudukan wilayah Palestin pada 1967. – Agensi


Palestin mahu bawa negara haram ke ICC kerana serang bangunan media

MOSCOW, 6 Syawal 1442H, Selasa – Palestin merancang untuk membawa kes serangan Israel terhadap pejabat agensi media di Semenanjung Gaza ke Mahkamah Jenayah Antarabangsa (ICC), kata Duta Besar Palestin ke Rusia Abdel Hafiz Nofal kepada agensi berita Sputnik.

“Kami akan mengemukakan pertanyaan ini dan pertanyaan lain, kerana serangan Israel ke atas Gaza adalah satu jenayah dan kami akan melakukannya,” kata Nofal.

Serangan udara Israel baru-baru ini meruntuhkan bangunan 15 tingkat di Semenanjung Gaza yang menempatkan pejabat agensi media antarabangsa, termasuk The Associated Press dan Al Jazeera.

The Reporters Without Borders, sebuah organisasi bukan kerajaan, meminta ketua pendakwa ICC Fatou Bensouda untuk menyenaraikan serangan udara Israel terhadap pejabat cawangan media di Semenanjung Gaza dalam siasatannya. – Bernama


Malaysia-Iran sedia tingkat hubungan dua hala

KUALA LUMPUR, 28 Rabiulakhir 1445H, Ahad – Malaysia dan Iran bersedia untuk mempertingkatkan hubungan dua hala termasuk dalam bidang ekonomi, pendidikan, sains dan teknologi serta meneroka peluang kerjasama baharu, kata Perdana Menteri, Datuk Seri Anwar Ibrahim.

Anwar yang juga Menteri Kewangan berkata, perkara berkenaan dibincangkan dalam pertemuan bersama Presiden Iran, Ebrahim Raisi sewaktu menghadiri Sidang Kemuncak Tergempar Pertubuhan Kerjasama Islam (OIC) ke-8 antara negara-negara Liga Arab dan negara-negara OIC di Riyadh, Arab Saudi.

Beliau berkata, Presiden Iran menyambut baik langkah Malaysia untuk mempertingkat hubungan dua hala serta menyatakan Malaysia dan Iran sebagai dua negara yang berpengaruh, perlu memainkan peranan yang besar dalam dunia Islam.

“Dalam pertemuan ini, kami turut memanjangkan jemputan untuk mengadakan lawatan rasmi ke negara masing-masing.

“Saya juga mengulangi komitmen untuk mengadakan Mesyuarat Suruhanjaya Bersama (JCM) antara kedua-dua negara bagi memperhalusi pelbagai bidang kerjasama,” katanya menerusi satu hantaran di Facebook hari ini.

Pada 2022, jumlah perdagangan antara Malaysia dan Iran ialah sebanyak RM3.68 bilion, meningkat 40.2 peratus dari 2021 dengan kelapa sawit merupakan produk utama perdagangan antara kedua-dua negara.

Sementara itu, Anwar berkata, pertemuan bersama Ebrahim Raisi turut membincangkan soal serangan dan kekejaman berterusan Zionis Israel terhadap Palestin.

Katanya, kedua-dua negara sebulat suara bersetuju agar kekejaman oleh Israel terhadap Palestin perlu dihentikan segera.

“Kami juga mendukung segala usul yang dibawa oleh OIC termasuk paling penting proses gencatan senjata oleh Israel dilakukan serta-merta.

“Kami juga turut menggesa supaya bantuan kemanusiaan yang lebih banyak dibawa masuk ke Palestin bagi membantu mereka yang memerlukan dan mahukan OIC memainkan peranan yang lebih besar khususnya dalam melibatkan isu kemanusiaan sejagat,” kata Perdana Menteri.- Bernama